title: Hapoel Jerusalem BC

text: Hapoel Jerusalem perustettiin vuonna 1943. Seura liittyi vuonna 1955 maan pääsarjaan, mutta ensimmäinen kausi päättyi huonosti, sillä joukkue oli sarjan viimeinen. Hapoel putosi tämän johdosta sarjasta mutta nousi takaisin vuonna 1958. Seuraava vuosikymmen oli joukkueelle jo parempi, sillä se voitti suurimman osan kotipeleistään. Todellinen menestyminen alkoi kuitenkin vasta 1990-luvulla, jolloin joukkue voitti ensimmäiset mestaruutensa. Vuosina 1996 ja 1997 seura voitti Israelin cupin finaaleissa Maccabi Tel Avivin ja saavutti ensimmäisen mestaruutensa. Kaudella 2003–2004 Hapoel eteni ULEB Cupissa loppuotteluun, jossa se voitti Real Madridin.


title: UNIKS Kazan

text: UNIKS Kazan (Баскетбольный клуб УНИКС Казань) on venäläinen ammattilaiskoripalloseura, joka pelaa Venäjän koripallon pääsarjassa PBL:ssä. Seuran kotipaikka on Tatarstanin tasavallan pääkaupunki Kazan. Seuran nimi UNIKS viittaa sanoihin "UNIversitet — Kultura — Sport" (yliopisto — kulttuuri — urheilu).


title: UNIKS Kazan

text: Seura on kehittynyt opiskelijajoukkueesta. Ammattilaisseurana se perustettiin vuonna 1991. Vuonna 1997 se kohosi korkeimmalle sarjatasolle Superliiga A-han. Tällä tasolla se on saanut hopeaa neljä kertaa (2001, 2002, 2004, 2007) ja pronssia kuudesti. Se voitti Venäjän cupin vuosina 2003, 2009 ja 2014.


title: UNIKS Kazan

text: Vuonna 2004 seura voitti EuroChallengen eli silloisen FIBA Europe Leaguen. Kaudella 2007–2008 seura pääsi eurooppalaisessa ULEB Cupissa puolivälieriin. Kaudella 2010–2011 se voitti ULEB-cupin.


title: UNIKS Kazan

text: Vuosina 2009–2011 Kazan pelasi VTB United Leaguessa. Kaudella 2010–2011 se pelasi Venäjän PBL-sarjassa, voitti runkosarjan ja sijoittui lopulta kolmanneksi.


title: Spartak Primorje

text: Spartak-Primorje () on venäläinen miesten ammattilaiskoripalloseura, joka pelaa Venäjän pääsarjassa (PBL). Seuran kotipaikka on Vladivostok Venäjän kaukoidässä. Seura perustettiin 1999 valmentaja Sergei Kligerin aloitteesta. Vuoteen 2003 nimenä oli Spartak-VGUES (Спартак-ВГУЭС). Aluekuvernööri Sergei Darkinin avulla seura turvasi taloutensa ja nousi 2000-luvun alussa Venäjän urheilukartalle kilpaillen myös kansainvälisesti. Seura ylsi palkintosijoille Kiinan cupissa Harbinissa 2001. Kaudella 2007–2008 Spartak-Primorje pelasi ULEB Eurocupissa.


title: Heikki Pajunen

text: Heikki Pajunen (s. 23. tammikuuta 1971 Helsinki) on entinen suomalainen jalkapalloerotuomari.


title: Heikki Pajunen

text: Pajunen toimi jalkapalloerotuomarina Veikkausliigassa vuosina 1999–2008. Hän tuomitsi urallaan 126 liigaottelua.


title: Heikki Pajunen

text: Heikki Pajunen toimii nykyisin muun muassa huippu-urheilijoiden henkisenä valmentajana. Hän on valmentanut olympiatason urheilijoita. Pajunen aloitti valmentajanuransa vuonna 1986 Malmin Palloseurassa; vuonna 1989 joukkue voitti C-junioreiden suomenmestaruuden. Nykyisin Pajunen on tehnyt töitä myös esimerkiksi Mäkelänrinteen lukion urheilijoiden ja valmentajien kanssa.


title: Heikki Pajunen

text: Pajunen on ollut Henry ry:n hallituksen jäsenenä ja perustanut Henry ry:n Nuoret HR-kyvyt jaoksen. Hän on kirjoittanut yhdessä Tapio Aaltosen ja Kallu Tuomisen kanssa kirjan Syty ja Sytytä – valmentavan johtamisen filosofia.


title: Yksinpurjehdus maapallon ympäri

text: Yksinpurjehdus maapallon ympäri – sekä Purjehdus Liberdadella Brasiliasta Amerikkaan ("Sailing Alone Around the World ", 1899, ja "Voyage of the Liberdade", 1890) on Joshua Slocumin muistelmateos purjehdusmatkasta, jonka hän teki yksin maapallon ympäri sluuppi "Sprayllä". Teos ilmestyi suomeksi 2005, ja sen on suomentanut toimittaja Heikki Karkkolainen. Teoksesta on ilmestynyt suomennos jo aiemmin 1953, suomentajana merikirjailija Eino Koivistoinen. Uuden suomennoksen on julkaissut merikirjallisuuden julkaisemiseen erikoistunut John Nurmisen Säätiö. Teoksen kuvituksena on vanhoja valokuvia ja piirroksia. Teoksesta on sanottu, että jos pitäisi lukea vain yksi matkakirja kaikkien joukosta, se olisi Slocumin "Sailing alone around the world".


title: Yksinpurjehdus maapallon ympäri

text: Slocum oli ensimmäinen, joka purjehti yksin maapallon ympäri. Kirja sai heti suuren suosion, ja se on innostanut monia myöhempiä purjehtijoita.


title: Yksinpurjehdus maapallon ympäri

text: Kokenut merenkävijä ja laivanomistaja kapteeni Slocum kunnosti ja varusti uudelleen "Spray"-nimisen purjealuksen rantaniityllä Massachusettsin Fairhavenissa 1893–1894. Työ kesti 13 kuukautta.


title: Yksinpurjehdus maapallon ympäri

text: Slocum teki matkan "Spraylla" 24. huhtikuuta 1895 – 27. kesäkuuta 1898 välisenä aikana, jolloin hän lähtiessään ylitti Atlantin kahdesti, ensin Gibraltarille ja sieltä takaisin Etelä-Amerikkaan, purjehti läpi Magalhãesinsalmen ja ylitti Tyynenmeren. Hän kävi myös Australiassa ja Etelä-Afrikassa ennen kuin matkalla kotiin ylitti Atlantin kolmannen kerran matkattuaan 46 000 meripeninkulmaa.


title: Yksinpurjehdus maapallon ympäri

text: Slocumin matka sai melkoisesti kansainvälistä huomiota, etenkin sitten, kun hän oli saapunut Tyynellemerelle. Häntä odotettiin useimmissa poikkeamissatamissa, ja hän piti luentoja ja kuultokuvaesityksiä täysille saleille. Hänen itseäänkorostamaton matkapäiväkirjansa ilmestyi ensin jatkokertomuksena Century Illustrated Monthly Magazine -lehdessä ennen kuin se sai kirjan muodon 1900 (mahdollisesti jo 1899).


title: Yksinpurjehdus maapallon ympäri

text: Slocum kertoo tarinan seikkailuina omaa osuuttaan vähätellen ja suo ansion aina alukselleen "Spraylle". Hän jopa keksii miehistön jäsenen, Kolumbuksen "Pintan" kuvitteellisen kapteenin, jolle hän antaa kunnian aluksen turvallisuudesta huolehtimisesta sillä aikaa kun hän itse nukkuu.


title: Yksinpurjehdus maapallon ympäri

text: Matkareitti kulki seuraavasti: Fairhaven, Boston, Gloucester, Nova Scotia, Azorit, Gibraltar, (Marokko), Kanariansaaret, Kap Verden saaret, Pernambuco, Rio de Janeiro, Maldonado, Montevideo, Magalhaesinsalmi, Cockburninkanava, Port Angosto, Juan Fernández, Marquesassaaret, Samoa, Fidži, Sydney, Melbourne, Tasmania, Cooktown, Joulusaari, Keeling Cocos, Rodrigues, Mauritius, Durban, Kapkaupunki, (Transvaal), Saint Helena, Ascension, Pirunsaari, Trinidad, Grenada, Newport, Fairhaven.


title: Yksinpurjehdus maapallon ympäri

text: Matkan kohokohtiin kuuluivat meren vaarat, kuten sumu, myrsky, yhteentörmäysten riski, yksinäisyys, tyvenet, navigointi, väsymys, laiterikot. Muita rannikon tuntumassa purjehtimisen vaaroja olivat merirosvot, "alkuasukkaiden" hyökkäykset, merenlahdet, karikot ja korallimeret, rantaan ajautuminen, haaksirikko. Tierra del Fuegossa häntä varoiteltiin, että yöllä hänen kimppuunsa voivat käydä yahgan-intiaanit, joten hän ripotteli kannelle nastoja ja heräsi keskellä yötä tuskanhuutoihin. Hän myös ylpeili siitä, että Spray purjehti 2 000 mailia länteen Tyynenmeren poikki ilman, että hän kertaakaan koski sen peräsimeen.


title: Yksinpurjehdus maapallon ympäri

text: Arthur Ransome ihaili kirjaa suuresti. Joissakin englanninkielisissä laitoksissa on Ransomen vuonna 1947 laatima johdanto, jossa hän kirjoittaa: "Koulukirjasto, jossa ei ole tätä kirjaa, on puutteellinen. Sen pitää kuulua jokaisen englantilaisen ja amerikkalaisen pojan opetukseen."


title: Yksinpurjehdus maapallon ympäri

text: Teoksen suomenkielisessä laitoksessa on lisänä Slocumin toinen teos "Purjehdus Liberdadella Brasiliasta Amerikkaan". Hän teki tuon matkan hankkimallaan aluksella "Liberdade" ("Vapaus") jo ennen maailmanympäripurjehdusta. "Liberdade" oli harvinainen 35-metrinen džonkkirikattu malli, jonka hän kertoi perustuvan "muistamiini Cape Annin laivaveneisiin ja valokuvaan... japanilaisesta sampaanista" Paluumatkalle Yhdysvaltoihin hän lähti perheineen vuonna 1888. Vietettyään merellä 55 päivää Slocumit pääsivät Etelä-Carolinaan ja jatkoivat sieltä edelleen New Yorkiin, jonne he saapuivat seuraavana vuonna. Tässä kirjassa Slocum kertoo seikkailuistaan merellä perheensä kanssa.


title: Yksinpurjehdus maapallon ympäri

text: Kapteeni Slocum on ollut monen merenkulkijan innoittajana, ja tämä maailmanympäripurjehduksesta kertova kirja on rohkaissut monia tekemään yksinään pitkiä purjehduksia.


title: Yksinpurjehdus maapallon ympäri

text: Hän jatkoi purjehtimista "Spraylla" koko loppuelämänsä ja vietti useita talvia tropiikissa. 1909 hän lähti "Spraylla" Martha's Vineyardilta kohti Länsi-Intian Grand Cayman -saarta, mutta katosi laivoineen merellä purjehtiessaan.


title: Noémia de Sousa

text: Carolina Noémia Abranches de Sousa Soares (1926- 2003) oli mosambikilainen runoiliija, joka kirjoitti portugaliksi. Hänellä oli sekä eurooppalaisia että afrikkalaisia sukujuuria. Hänellä oli voimakkaan vasemmistolainen maailmankatosmus. Hän toimitti "O Brado Africano" -lehden naisten sivua vuosina 1949-1951. Sousa lähti Portugaliin opiskelemaan vuonna 1951, ja kun hänen aviomiehensä Gualter Soares lähti maanpakoon Ranskaan, Sousa seurasi häntä 1964. Vuonna 1973 eronsa jälkeen Sousa palasi Portugaliin, työskenteli siellä kirjeenvaihtajana, ja asui Portugalissa kuolemaansa vuoteen 2003 asti.


title: Noémia de Sousa

text: Sousan tunnetuin teos, 43 runon kokoelma "Sangue Negro", Musta veri, ilmestyi omakustanteena 1950-luvun alussa. Siitä otettiin uusi painos vasta 2001. Kokoelman runoja on kuitenkin levinnyt laajalle antologioissa, vasemmistolaisissa lehdissä, käännöksinä ja oppikirjoissa.


title: Noémia de Sousa

text: Soaresin runot kertovat siitä, miten hienoa on olla afrikkalainen, ja vastakkainasettelusta ymmärtämättömien siirtomaaisäntien ja alkuperäisten asukkaiden välillä.


title: Mohamed Bouderbala

text: Mohamed Bouderbala (s. 12. lokakuuta 1984 Sousse, Tunisia) on tunisialainen jalkapallomaalivahti. Hän edustaa Tunisian pääsarjassa pelaavaa Étoile Sahelia.


title: Mohamed Bouderbala

text: Bouderbala aloitti ammattilaisuransa ES Sahelin riveissä vuonna 2006. Hän on toiminut lähinnä varamaalivahdin roolissa Aymen Mathlouthin ollessa joukkueen ykkösmaalivahti.


title: Marcelino dos Santos

text: Marcelino dos Santos (s. 1929) on mosambikilainen runoilija ja poliitikko. Hän on käyttänyt myös nimiä Kalungano ja Lilinho Micaia. Hän on Frelimon perustajajäseniä, ja toimi liikkeen varapuheenjohtajana vuosina 1969-1977.


title: Marcelino dos Santos

text: Santos on opiskellut Portugalissa ja Ranskassa, suorittanut tohtorin tutkinnon ja julkaissut runoja ranskaksi, portugaliksi, englanniksi ja venäjäksi.


title: Marcelino dos Santos

text: Ideologisesti hänen arvioitiin olevan lähellä Neuvostoliittoa, mutta hän loi hyvät suhteet myös länteen. 1960-luvun lopulla hän käytti kansainvälisiä suhteitaan ja keräsi Frelimolle varoja ja kannattajia, jotka mahdollistivat itsenäistymistaistelun aloittamisen.


title: Absolute Greatest

text: Absolute Greatest on brittiläisen Queen-yhtyeen vuonna 2009 julkaistu kokoelma-albumi yhtyeen kuuluisimmista kappaleista. Albumista on kaksi eri versiota: normaali sekä kahden levyn versio. Kahden levyn versiossa toinen levy sisältää Roger Taylorin ja Brian Mayn selostuksen kustakin kappaleesta. Lisäksi albumia myydään kirjan kera, joka sisältää muun muassa valokuvia, käsin kirjoitettuja sanoituksia.


title: Absolute Greatest

text: Albumi ylsi Suomen virallisen listan sijalle 15.


title: Ungulani Ba Ka Khosa

text: Ungulani Ba Ka Khosa (aluksi "Francisco Esau Cossa", s. 1957) on mosambikilainen kirjailija. Hän opiskeli historiaa ja maantiedettä Eduardo Mondlane -yliopistossa Maputossa ja valmistui opettajaksi. Hän aloitti kirjailijanuransa julkaisemalla joitakin novelleja. Romaani "Ualalapi" vuodelta 1987 on voittanut useita palkintoja.


title: Luís Bernardo Honwana

text: Luís Bernardo Honwana (s. 1942) on mosambikilainen kirjailija ja poliitikko. Hän opiskeli lakia Portugalissa ja työskenteli jonkin aikaa toimittajana.


title: Luís Bernardo Honwana

text: Maansa itsenäistyttyä Honwana kutsuttiin presidentin avustajaksi ja sitten kulttuuriministeriksi. Hän työskenteli Unescossa vuosina 1985–2002.


title: Luís Bernardo Honwana

text: Honwanan novelleja on käännetty englanniksi (We Killed Mangy-Dog and Other Stories, 1969).


title: Kristian Taubert

text: Kristian Taubert (s. 2. huhtikuuta 1972, Lahti, Suomi) on entinen suomalainen jääkiekkoilija, jonka pelipaikka oli puolustaja. Vaikka Taubert on syntynyt Lahdessa, on hänen kasvattajaseura Tampereen Ilves. Taubert päätti uransa Venäjällä kaudella 2004–2005. Ensimmäisen SM-liigaottelunsa Taubert pelasi Ilveksessä kaudella . SM-liigassa Taubert on lisäksi edustanut TuToa, Porin Ässiä, Oulun Kärppiä ja Saimaan Palloa. Ulkomailla hän on pelannut Venäjän lisäksi Isossa-Britanniassa, jossa seura oli Nottingham Panthers. Taubert voitti Challenge Cupin kaudella 2003–2004.


title: Luettelo Turun Palloseurassa pelanneista jalkapalloilijoista

text: Tämä on luettelo Turun Palloseurassa sarjaotteluita pelanneista jalkapalloilijoista.


title: Roy E. Disney

text: Roy Edward Disney (10. tammikuuta 1930 Los Angeles, Yhdysvallat – 16. joulukuuta 2009 Newport Beach, Yhdysvallat ) oli yhdysvaltalainen liikemies. Hän toimi The Walt Disney Companyn hallituksen varapuheenjohtajana, animaatiotuotannon johtajana sekä viimeisinä vuosinaan konsernin neuvonantajana.  Hänen isänsä Roy Oliver Disney ja setänsä Walt Disney perustivat Disney-konsernin. Roy E. Disney kuoli 79-vuotiaana vatsasyöpään.


title: Roy Disney

text: Roy Disney tarkoittaa seuraavia henkilöitä:


title: Beatallica

text: Beatallica on Yhdysvaltain Milwaukeesta kotoisin oleva mash-up -yhtye. Yhtye sekoittaa Metallican ja The Beatlesin musiikkia ja lyriikoita. Yhtye perustettiin vuonna 2001 ja se oli alkuun lähinnä Internet-ilmiö, jonka musiikkia sai vapaasti ja ilmaiseksi ladattua. Yhtyeen jäsenet esiintyvät Metallican ja Beatlesin jäseniin viittaavilla taiteilijanimillä, joskin heitä on haastateltu eri julkaisuihin myös oikeilla nimillään. Vuonna 2007 yhtye julkaisi ensimmäisen "oikean" albuminsa ja on sen jälkeen julkaissut tuoreemman mash-up -albumin ohella myös yhden EP-levyn, joka sisältää kaksi cover-kappaletta ja kaksi omaa sävellystä.


title: Kesäolympialaiset 2020

text: XXXII kesäolympialaiset pidetään vuonna 2020 Tokiossa, Japanissa. Se päihitti viimeisessä äänestyksessä Istanbulin äänin 60–36. Kisojen ohjelmaan kuuluu 30 lajia. Ensimmäistä kertaa mukana on kiipeily, karate, lainelautailu ja rullalautailu. Baseball ja softball palaavat olympiaohjelmaan pienen tauon jälkeen. Olympialaiset ovat toiset Japanissa järjestettävät kesäolympialaiset ja kaikkiaan neljännet olympialaiset. Japani isännöi myös vuoden 1964 kesäolympialaisia ja vuosien 1972 ja 1998 talviolympialaisia.


title: Kesäolympialaiset 2020

text: Kisoja hakevien kaupunkien oli jätettävä hakemuksensa 1. syyskuuta 2011 mennessä. Kisoja hakivat lopulta Tokio, Madrid, Istanbul, Baku, Doha ja Rooma, joka vetäytyi helmikuussa 2012 kilpailusta Italian velkakriisin takia. KOK pudotti toukokuussa Bakun ja Dohan hakijoiden listalta. Viimeisessä vaiheessa Madridia pidettiin ennakkosuosikkina kisaisännäksi, mutta se putosi jo äänestyksen ensimmäisellä kierroksella. Tokio sai eniten ääniä sekä ensimmäisessä että toisessa äänestyksessä Buenos Airesissa 7. syyskuuta 2013 KOK:n yleiskokouksessa järjestetyssä äänestyksessä.


title: Kesäolympialaiset 2020

text: Kisojen budjetti tulee olemaan noin 6,5 miljardia euroa, josta noin 2,9 miljardia euroa menee kisapaikkojen rakentamiseen ja kunnostamiseen. Kisoja varten rakennetaan Tokioon myös uusi olympiastadion.


title: Kesäolympialaiset 2020

text: Lisäksi jalkapalloa on alustavasti suunniteltu pelattavan useilla jalkapallon MM-kilpailuista 2002 tutuilla stadioneilla jotka sijaitsevat näillä näkymin Jokohamassa, Saitamassa, Sapporossa ja Sendaissa, mahdollisesti myös Nagoyassa tai Osakassa, jos pelipaikkojen määrää verrattaisiin vuoden 2016 seitsemään stadioniin kuudessa kaupungissa.


title: Kesäolympialaiset 2020

text: Loppuottelut pelattaisiin Tokiossa, kahdella stadionilla.


title: Kesäolympialaiset 2020

text: Japanilainen yritys Star-ALE suunnittelee kisojen avajaisiin keinotekoista meteoriparvea. Sen arvioidaan maksavan miljoonia dollareita, sillä yhden tekometeorin arvo on noin 7200 euroa, Projektia kutsutaan nimellä sky-canvas (suom. Taivaskangas). Ensimmäinen satelliitti lähetetään avaruuteen vuonna 2017. Lisää satelliitteja lähetetään avaruuteen tulevina vuosina ja jokainen satelliitti kantaa noin 500–1 000 pellettiä.


title: Kesäolympialaiset 2020

text:
Olympialaisissa kilpaillaan kaikkiaan 33 urheilumuodossa. Uusina lajeina Rion olympialaisiin verrattuna mukana ovat baseball, softball, lainelautailu, rullalautailu, kiipeily ja karate.
Japanin yleisradioyhtiö NHK aikoo kuvata olympialaiset 8K-tarkkuudella.


title: Telemundo

text: Telemundo on yhdysvaltalainen espanjankielinen televisiokanava. Se on Yhdysvaltain toiseksi suurin espanjankielinen kanava Univisionin jälkeen. Kanavan perusti mediapomo Ángel Ramos Puerto Ricossa vuonna 1954. Vuonna 1998 Sony Pictures Entertainment osti yhtiön, ja vuonna 2001 Telemundo siirtyi NBC:n (nyk. NBC Universal) omistukseen. Kanavan ohjelmistoon kuuluvat mm. lukuisat saippuasarjat.


title: Televisioverkko

text: Televisioverkko tarkoittaa useamman televisioaseman muodostamaa verkkoa, joka lähettää samaa televisio-ohjelmaa.


title: Cape Breton (kunta)

text: Cape Breton (, lyhennetään usein: CBRM) on kaupunkioikeudet omaava kunta Kanadassa, Cape Bretonin saarella, Nova Scotian provinssissa. Vuonna 1995 Nova Scotian hallinto päätti pienentää provinssin kaupunkien ja kylien määrää yhdistämällä läheisiä alueita kaupunkimaisiksi kunniksi. Tämän päätöksen jälkeen muodostettiin Cape Bretonin kunta, johon liitettiin "County of Cape Breton" sekä Sydneyn, Glace Bayn, Sydney Minesin, New Waterfordin, North Sydneyn, Dominionin ja Louisbourgin kaupungit.


title: Cape Breton (kunta)

text: Vuoden 2006 väestönlaskennan mukaan alueella asuu 105 928 asukasta. Kunta on asukasluvultaan toiseksi suurin Nova Scotiassa.


title: Cape Breton (kunta)

text: Tiettävästi paleointiaanit leiriytyivät alueella säännöllisesti noin 9 000-luvulla eaa. Arkaaisella kaudella, 3000-luvulta eaa. 1000-luvulle, alueella asui myöhempiä intiaanikulttuureja. Alueen nykyiset mi'kmaq-intiaanit ovat periytyneet näistä aikaisemmista kulttuureista.


title: Cape Breton (kunta)

text: Ensimmäisinä eurooppalaisina alueella vierailivat säännöllisesti viikingit noin 1100-luvulta aina 1400-luvulle saakka. Uusimpien tutkimusten mukaan baskit olisivat ylittäneet Atlantin valtameren ja kalastaneen Pohjois-Amerikan itärannikolla noin sata vuotta ennen Kolumbuksen ensimmäistä matkaa 1942, löytäessään Amerikan. Heidän uskotaan myös antaneen saarelle sen nykyisen nimen. Tutkimusmatkailija John Cabot rantautui "Aspy Bay" -poukamaan 24. kesäkuuta 1497 ja kutsui saarta nimellä "prima terra vista". Hän julisti alueen Englannin omaisuudeksi. Vuonna 1521 portugalilainen merenkulkija João Álvares Fagundes rantautui saarelle ja perusti ensimmäisen vakituisen asuinpaikan.


title: Cape Breton (kunta)

text: Ranskalaiset saapuivat alueelle 1600-luvun alkupuolella ja nimesivät alueen Acadieksi. Ranska ja Englanti kiistelivät alueen hallinnasta 1600-luvun loppupuolelta 1700-luvun alkupuolelle ja alue vaihtoikin omistajaa useita kertoja. Vuonna 1713 solmitussa Utrechtin rauhassa Acadie jäi Britannian omistukseen, mutta Cape Breton siirtyi takaisin Ranskalle. Vuonna 1719 ranskalaiset alkoivat rakentaa saaren lounaisrannikolle linnoitettua kaupunkia, joka nykyisin tunnetaan Louisbourgina.


title: Cape Breton (kunta)

text: Seitsenvuotisen sodan aikana yhdysvaltalaiset joukot valtasivat Louisbourgin. Britit palauttivat sen myöhemmin takaisin Ranskalle, mutta sodan loppupuolella vuonna 1760 brittiläiset joukot tuhosivat kaupungin.


title: Cape Breton (kunta)

text: Seitsenvuotisen sodan jälkeen saaren nimeksi vaihdettiin Cape Breton, ja se yhdistettiin nimellisesti Halifaxin kuntaan. Vuonna 1765 Cape Bretonin saari erotettiin Halifaxista omaksi kunnakseen. Vuonna 1784 saari itsenäistyi ja pääkaupungiksi valittiin Sydney. Vuonna 1820 Cape Breton liitettiin takaisin Nova Scotiaan.


title: Seppo Sillanpää

text: Seppo Aulis Sillanpää (s. 29. huhtikuuta 1953 Lahti) on suomalainen muusikko, säveltäjä, sanoittaja, opettaja ja toimittaja, koulutukseltaan filosofian maisteri. Hänen nykyinen asuinpaikkansa on Hollola.


title: Seppo Sillanpää

text: Paitsi että Sillanpää tunnetaan muusikkona, säveltäjänä ja sanoittajana, hän on tehnyt ammatikseen myös erilaisia toimittajan, tuottajan ja musiikkiassistentin töitä Yleisradion palveluksessa (free lance -toimittajana 1974-1982 ja vakituisena 1984-2017) ja mm. toiminut musiikinopettajana Lahden Rudolf Steiner -koulussa vuodet 1982–1984. Nykyään hänet tunnetaan erityisesti folk- ja kansanmusiikkikursseilta lukuisten eri kielisoitinten opettajana ja kyvykkäänä clawhammer banjon soittajana ja mm. amerikkalaisen Banjo Newsletter- lehden kolumnistina. Sillanpää siirtyi Jyväskylästä Helsingin yliopistoon vuotta myöhemmin ja aloitti muusikon aktiivisen uran vuonna 1974 Vanha Isäntä -yhtyeen viulistina.


title: Raakel (nimi)

text: Raakel tai Rakel on heprealaisperäinen naisen etunimi, joka johtuu heprean lammasta tarkoittavasta sanasta. Raakel on nimen suomenkielinen muoto, monissa muissa kielissä se kirjoitetaan Rakel. Nimi on tullut tunnetuksi Raamatusta, jossa mainittu Raakel oli Jaakobin toinen vaimo.


title: Raakel (nimi)

text: Suomessa nimi Raakel on vuoden 2009 loppuun mennessä annettu 5 258 ja Rakel 6 434 henkilölle, jotka kaikki ovat naisia. Raakelin nimipäivä on 17. joulukuuta.


title: Mosambikin kirjallisuus

text: Mosambikin kirjallisuus on mosambikilaisten kirjailijoiden kotimaassaan ja ulkomailla julkaisemaa kirjallisuutta. Maassa on kymmeniä pieniä kieliä, mutta useimmat mosambikilaiset kirjailijat ja runoilijat kirjoittavat portugaliksi. Maassa julkaistaan vuosittain vain noin 20 kirjaa, ja painokset ovat useimmiten vain muutamia satoja.


title: Mosambikin kirjallisuus

text: Kirjallisuus pohjautuu mosambikilaisten kansojen vahvaan tarinaperinteeseen. Monille kansoille esi-isien kunnioitaminen on tärkeää, ja kansantarinat kertovat sekä realistisesti että myttisesti aikaisempien sukupolvien elämästä. Esimekrkiksi makondeilla on tarina "ensimmäisestä makondesta", joka selittää myös sen, miksi myöhemmät polvet asuvat ylänköalueilla eivätkä jokivarsilla.


title: Mosambikin kirjallisuus

text: Siirtomaa-aikana mosambikilainen kirjallisuus käsittelemään kansallismielisiä aiheita. Monet tulevat kirjailijat opiskelivat ulkomailla, lähinnä Portugalissa ja Ranskassa. Tämän vaiheen merkittävimmät kirjailijat olivat Rui de Noronha ja Noémia de Sousa. José Craveirinha alkoi käsitellä 1940-luvulla runoissaan mosambikilaisten yhteiskunnallista todellisuutta ja yllytti kapinointiin. Häntä pidetään nykyään Mosambikin tärkeimpänä runoilijana. José Craveirinha sai Camões-palkinnon vuonna 1991.


title: Mosambikin kirjallisuus

text: 1920-luvulla maassa alkoi ilmestyä viikkolehti "O Brado Africano". Se oli portugalilaisten valvonnassa, mutta onnistui silti ilmaisemaan afrikkalaisten näkemyksiä. Monet tunnetuimmista kirjailijoista julkaisivat runojaan ja esseitään siinä, esimerkiksi Noémia de Sousa, joka toimitti lehden naistensivuja, ja Marcelino dos Santos, josta tuli Frelimon perustajajäsen.


title: Mosambikin kirjallisuus

text: Itsenäisyystaistelun aikana julkaistiin paljon Frelimon sissien taistelustaan kirjoittamia runoja. Yksi parhaista tämän vaiheen runoilijoista oli Marcelino dos Santos. Itsenäisyystaistelua seurasi sisällissota, jonka aikana uusina kirjailijoina nousivat esiin Mia Couto, Ungulani Ba Ka Khosa, Heliodoro Babtista ja Eduardo White. Couto on edelleen tärkeä toimija Mosambikin kirjallisuuspiireissä. Couton romaaneja on käännetty useille kielille, myös suomeksi. Nykyisistä kirjailijoista merkittäviä ovat myös Lília Momplé ja Paulina Chizine, jonka "Balada de Amor ao Vento" oli ensimmäinen julkaistu mosambikilaisen naisen kirjoittama romaani. Muita kirjailijoita ovat João dos Santos Albasini, Heliodoro dos Santos Baptista, Rui Knopfli, ja Luís Bernardo Honwana.


title: Imago (täsmennyssivu)

text: Imago voi tarkoittaa seuraavia:


title: Karl Ekman (tietokirjailija)

text: Karl Ekman (29. syyskuuta 1895, Bratislava – 5. heinäkuuta 1962, Helsinki) oli suomalainen tietokirjailija, toimittaja ja kääntäjä. Hänen vanhempansa olivat pianisti ja kapellimestari Karl Ludvig Ekman ja laulaja Ida Paulina Ekman omaa sukua Morduch. Karl Ekman kirjoitti ylioppilaaksi 1913 Nya svenska samskolanista ja valmistui filosofian kandidaatiksi Helsingin yliopistosta 1916. Hän teki opintomatkan Saksaan 1913 ja Englantiin 1924. Ekman väitteli 1920 filosofian tohtoriksi Friedrich Nietzschen estetiikasta. Hän työskenteli Helsingin osakepankin Porvoon konttorin johtajana 1920–1923, virkailijana Holger Schildt -kustantamossa 1925–1926 ja ulkomaantoimittajana Hufvudstadsbladetissa 1927–1935. Ekman julkaisi tutkimuksia estetiikasta ja historiasta, teki teollisuusyritysten historiikkeja ja kirjoitti elämäkertoja. Merkittävin elämäkerta on "Jean Sibelius", joka ilmestyi ruotsiksi ja suomeksi 1935 ja englanniksi 1936. Kirjan neljäs täydennetty painos ilmestyi suomeksi ja ruotsiksi 1956 nimellä "Jean Sibelius ja hänen elämäntyönsä".


title: Vatselan seisake

text: Vatselan seisake oli Uudenkaupungin radan varressa sijainnut lakkautettu seisake. Se perustettiin Raisioon vuonna 1933. Seisake lakkautettiin jo kahdentoista vuoden kuluttua, helmikuussa 1945.


title: Mustanaamamuura

text: Mustanaamamuura ("Myrmoborus myotherinus") on Amazonasin alueella Etelä-Amerikassa tavattava puumuuriin kuuluva varpuslintu.


title: Mustanaamamuura

text: Kooltaan mustanaamamuura on noin 13 cm. Koiras- ja naarasyksilöt eroavat väritykseltään selvästi. Koiras on selästään ja päästään väriltään sinertävän harmaa. Silmien ympärillä on musta maski ja myös kurkku on musta. Silmän iiris on väriltään punainen. Harmaissa siivissä on kolme valkoista juovaa. Naarasmustanaamamuura on selästään tumman oliivinruskea. Myös naaraalla on koiraan tapaan silmien ympärillä musta maski. Siipijuovat ovat kellertävät. Kurkku on väritykseltään valkoinen ja vatsa on okrankellertävä.


title: Mustanaamamuura

text: Mustanaamamuuraa tavataan eteläisestä Venezuelasta, Kolumbian, Ecuadorin ja Perun itäosista, Pohjois-Boliviasta sekä Amazonasin alueen Brasiliasta. Lajin elinympäristöä ovat kosteat niin sanotut "terra firme"-metsät ja muut vanhat metsät. Laji elää erityisesti tiheän aluskasvillisuuden joukossa. Yleensä lajia tavataan metsissä, jotka sijaitsevat alle 700 metrin korkeudella merenpinnasta.


title: Mustanaamamuura

text: Johann Baptist von Spix kuvasi lajin holotyypin vuonna 1825 Brasiliasta (Fonte Boa, Rio Solimões). Lajista tunnetaan seitsemän alalajia: "elegans", "myotherinus", "incanus", "ardesiacus", "proximus", "sororius" ja "ochrolaema".


title: Mustanaamamuura

text: Mustanaamamuura liikkuu yleensä pareittain tai pienissä ryhmissä. Muiden lähisukulaistensa tavoin laji syö hyönteisiä ja voi ravintoa etsiessään seurata muurahaislaumaa, jonka edestä hyönteiset ja muut pienet selkärangattomat lähtevät pakoon.


title: Mustanaamamuura

text: Ensimmäisen kerran mustanaamamuuran pesä löydettiin vuonna 2001. Pesä on uunimainen rakennelma ja se sijaitsi maassa. Naaras munii yhdestä kahteen valkoista violettipilkullista munaa. Sekä naaras että koiras osallistuvat munien hautomiseen ja kuoriutuneiden poikasten hoitamiseen.


title: Hagar Sarasto

text: Hagar Lovisa Sarasto (o.s. "Hedman"; 1. huhtikuuta 1890 Ylöjärvi – 1. tammikuuta 1959 Turku) oli suomalainen näytelmäkirjailija. Hän oli koulutukseltaan filosofian maisteri ja asui pääosan elämästään Padasjoella, jossa kuului kunnanvaltuustoon. Sarasto toimi myös Siirtoväen huollon ja Lotta Svärdin paikallisjohtajana Padasjoella.


title: Kiipijämuurat

text: Kiipijämuurat ("Myrmoborus") on puumuurien heimoon kuuluva varpuslintusuku. Kiipijämuurien sukuun kuuluu BirdLifen mukaan 5 lajia.


title: Anémone Marmottan

text: Anémone Marmottan (s. 25. toukokuuta 1988 Bourg-Saint-Maurice) on ranskalainen alppihiihtäjä.


title: Anémone Marmottan

text: Alppihiihdon maailmancupissa Marmottan kilpaili ensimmäisen kerran 25. lokakuuta 2008 Söldenissä. Ensimmäiset maailmancupin pisteensä hän sai oltuaan 16:s Aspenin suurpujottelussa marraskuussa 2009. Kymmenen parhaan joukkoon hän sijoittui ensimmäisen kerran oltuaan yhdeksäs Söldenin suurpujottelussa lokakuussa 2010. Ensimmäisen palkintosijansa hän saavutti oltuaan toinen Åren suurpujottelussa 6. maaliskuuta 2014.


title: Anémone Marmottan

text: Vancouverin olympialaisissa 2010 Marmottan oli suurpujottelussa yhdestoista. Vuoden 2011 MM-kisoissa hän voitti kultaa joukkuekilpailussa ja oli suurpujottelussa neljästoista. Sotšin olympialaisissa 2014 hän sijoittui suurpujottelussa kahdeksanneksi ja pujottelussa 13:nneksi.


title: Anémone Marmottan

text: Marmottan on voittanut Ranskan-mestaruuden suurpujottelussa 2010 ja 2013.


title: Marion Bertrand

text: Marion Bertrand (s. 2. marraskuuta 1984 Grasse) on ranskalainen alppihiihtäjä.


title: Marion Bertrand

text: Bertrand kilpaili alppihiihdon maailmancupissa ensimmäisen kerran Val d'Iseressä 12. joulukuuta 2002. Ensimmäiset maailmancupin pisteensä hän saavutti Aspenin suurpujottelussa marraskuussa 2006 oltuaan 27:s. Bertrandin paras maailmancupin sijoitus on kahdeksas sija Aspenin suurpujottelusta 29. marraskuuta 2008.


title: Marion Bertrand

text: Ranskan mestaruuskisoissa hän voitti vuonna 2012 suurpujottelussa kultaa. MM-kilpailuissa Bertrand on sijoittunut parhaimmillaan suurpujottelussa kaksi kertaa 16:nneksi, vuosina 2007 ja 2013.


title: Kaarlo Johan Blomstedt

text: Kaarlo (Karl) Johan Blomstedt (3. helmikuuta 1839 Kuru – 21. lokakuuta 1888 Hämeenlinna) oli suomalainen rehtori ja latinankielisen kirjallisuuden kääntäjä.


title: Kaarlo Johan Blomstedt

text: Blomstedtin vanhemmat olivat lukkari Aron Emanuel Blomstedt ja Karoliina Sofia Adler. Hänen vanhempi veljensä oli lehtori ja toimittaja Oskar Blomstedt. Blomstedt pääsi ylioppilaaksi Vaasan lukiosta 1860 ja valmistui Helsingin yliopistosta filosofian kandidaatiksi 1866, opettajakandidaatiksi 1868 ja filosofian maisteriksi 1869.


title: Kaarlo Johan Blomstedt

text: Blomstedt toimi Hämeenlinnan lyseossa latinan ja kreikan lehtorina sekä rehtorina 1873–1888. Hän osallistui myös vuonna 1887 säätyvaltiopäiville pappissäädyn edustajana. Blomstedt oli Hämeenlinnan kaupunginvaltuuston jäsenenä 1881-1888 ja valtuuston puheenjohtajana 1885-1886. Hänen aloitteestaan perustettiin Hämeen Sanomat-lehti ja Blomstedt oli lehden ensimmäinen päätoimittaja 1879. Blomstedt vuokrasi valtion omistamaa Hämeenlinnan maalaiskunnassa sijainnutta Ojoisten virkataloa ja harjoitti siellä maanviljelyä.


title: Kaarlo Johan Blomstedt

text: Kaarlo Johan Blomstedt oli naimisissa 1866–1875 Ida Wilhelmina Lindqvistin (k. 1875) kanssa. Heidän poikansa oli arkkitehti Yrjö Blomstedt. Vuonna 1877 Blomstedt meni uudelleen naimisiin Alma Josefina Wegeliuksen kanssa.


title: Pajunen

text: Pajunen voi viitata seuraaviin:


title: Bristol Freighter

text: Bristol Freighter oli englantilaisen Bristol Aeroplane Companyn valmistama, kahdella mäntämoottorilla varustettu ylätasoinen rahtikone. Koneen avattavan nokan kautta rahtitilaan voi ajaa esimerkiksi kaksi autoa. Kone pystyi kuljettamaan rahdista ja versiosta riippuen lisäksi 16–32 matkustajaa. Sen suurempi versio oli Bristol Super Freighter. Bristol Freighter perustui Bristol Bombay -koneeseen, jota Englanti käytti toisen maailmansodan aikana Keski-Idässä. Konetta valmistettiin vuoteen 1958 mennessä 214 kappaletta.


title: GJ 1214 b

text: GJ 1214 b on supermaapalloksi luokiteltava eksoplaneetta. Se kiertää 13 parsekin (noin 42 valovuotta) etäisyydellä Maasta sijaitsevaa M-spektriluokan tähteä GJ 1214. Planeetan löytyminen julkaistiin 17. joulukuuta 2009, ja sen havaitsi ylikulkumenetelmällä eksoplaneettoja etsivä MEarth Project.


title: GJ 1214 b

text: GJ 1214 b:n kiertoaika keskustähden ympäri on 1,6 Maan vuorokautta, mikä antaa tähden ja planeetan väliseksi etäisyydeksi 0,07 AU:ta. Planeetan läpimitta on noin 2,68 Maan läpimittaa ja sen massa noin 6,55 Maan massaa. Planeettojen koostumusta määrittävien mallien mukaan planeetan massasta noin 75 % muodostuu vedestä, 22 % piistä ja 3 % raudasta. Toisen näkemyksen mukaan planeetan alhainen tiheys johtuu suuresta kaasupitoisuudesta, jota on kiven ja vesijään lisäksi. Tällöin planeetta olisi eräänlainen "mini-Neptunus".


title: GJ 1214 b

text: Planeetan pintalämpötilaksi on arvioitu 393–555 K eli 120–282 °C. Tämä tekee siitä toistaiseksi ylikulkumenetelmällä havaituista planeetoista ylivoimaisesti viileimmän.


title: GJ 1214 b

text: Koska planeetta sijaitsee varsin lähellä Maata ja se kulkee Maasta katsottuna keskustähtensä editse, GJ 1214 b:tä ympäröivän ilmakehän ominaisuuksia on pystytty tutkimaan. Planeetan ilmakehä on ensimmäinen supermaapallon ilmakehä, jota on huolella analysoitu. Planeetan ilmakehätutkimusta johtaneen tutkijan mukaan planeetan ilmakehän tutkimisessaon saavutettu todellinen virstanpylväs supermaapallojen kuvantamisessa. Analyysi päästiin tekemään, kun planeetta kulki emotähtensä editse. Kun planeetta on emotähtensä edessä, osa tähden valosta kulkee planeetan ilmakehän läpi, jolloin teleskoopeilla pystytään havannoimaan ilmakehän läpi kulkeneen ilman ominaisuuksia.


title: GJ 1214 b

text:
Planeetta GJ 1214 b kiertää himmeää punaista kääpiötähteä GJ 1214, jonka sijaitsee Käärmeenkantajan tähdistössä. Tähti on niin himmeä, että se näkyy vain suurella kaukoputkella; näennäinen kirkkaus V on 14,67.
Tähden arvioitu massa on 0,157 aurinkoa, säde 0,211 ± 0,0097 aurinkoa, pintalämpötila 3026 ± 130 K ja luminositeetti 0,00334. Tähti on arvioitu hieman Aurinkoa vanhemmaksi eli 6 miljardin vuoden ikäiseksi, mutta ikä saattaa olla rajoissa 3–10 miljardia vuotta.


title: Boliden

text: Boliden AB on ruotsalainen metallialan yritys, jonka erikoisalaa ovat malminetsintä, kaivostuotanto, sulattotoiminta ja metallien uusiokäyttö. Bolidenin päätuotteet ovat sinkki ja kupari, minkä lisäksi se tuottaa kultaa, hopeaa, nikkeliä ja lyijyä.


title: Boliden

text: Konsernin pääkonttori on Tukholmassa. Tuotantolaitoksia yhtiöllä on Suomessa, Ruotsissa, Norjassa ja Irlannissa.


title: Boliden

text: Bolidenin historia alkaa vuodesta 1924, jolloin Pohjois-Ruotsista Skellefteån läheltä löydettiin Euroopan rikkain kultamalmio, Boliden. Löydön myötä Ruotsissa alkoi kultakuume ja kaivoksen ympärille kasvoi nopeasti Bolidenin kyläyhteisö.


title: Boliden

text: Kaivokselta tulevan malmin jalostamiseksi meren äärelle Skelleftehamniin perustettiin Rönnskärin sulatto, jonka tuotanto käynnistyi vuonna 1930. Vuotta myöhemmin Västerbottenin ja Skellefteån kaivosyhtiöt yhdistyivät ja niistä muodostettiin Bolidens Gruvaktiebolag.


title: Boliden

text: Seuraavien vuosikymmenten aikana yhtiö kasvoi ja vakiinnutti paikkansa ruotsalaisessa teollisuushistoriassa. Nykymuotoinen Boliden muodostettiin 2004, jolloin konserni laajeni yritysjärjestelyjen myötä Suomeen, Norjaan ja Irlantiin.


title: Boliden

text: Bolidenin organisaatiossa on kaksi liiketoiminta-aluetta:


title: Boliden

text: Vuoden 2017 lopulla Boliden työllisti lähes 5 700  henkilöä, joista noin 1 500 Suomessa.


title: Boliden

text: Suomessa Bolidenilla on neljä tuotantolaitosta: sinkkitehdas Kokkolassa, kuparisulatto Harjavallassa,Polvijärven kunnassa sijaitseva Kylylahden kaivos sekä Sodankylässä sijaitseva Kevitsan kaivos.


title: Boliden

text: Boliden-konsernin johtoryhmä:


title: Boliden

text: Bolidenin osake noteerataan Tukholman pörssissä (NASDAQ OMX Stockholm). Kesäkuussa 2018 rekisteröityjä osakkeenomistajia oli noin 72 000 .


title: Boliden

text: Suurimpia osakkeenomistajia olivat finanssilaitokset ja sijoitusrahastot. Ulkomaisessa omistuksessa oli 66 prosenttia osakkeista.


title: Tulisilmät

text: Tulisilmät ("Pyriglena") on puumuurien heimoon kuuluva varpuslintusuku. Tulisilmien sukuun kuuluu BirdLifen mukaan kolme lajia.


title: Sabatan paluu

text: Sabatan paluu (, ) on Gianfranco Parolinin ohjaama spaghettiwestern vuodelta 1971, joka on viimeinen osa elokuvatrilogiassa "Sabata – salaperäinen ratsastaja" 1969 sekä "Adios Sabata" 1970. Adios Sabatassa nimihenkilöä näytteli Yul Brynner, koska Lee Van Cleef oli jo ehtinyt tehdä sopimuksen elokuvan "7 rohkean kosto" kuvauksista.


title: Sabatan paluu

text: Sabata on liittynyt sirkukseen, jossa ansaitsee rahaa ottamalla vastaan ihmisten haasteita koitoksissa, joissa aseissa on paukkupanoksia. Viihdyttäminen jää taakse, kun hän saa kuulla, että Hobsonville-nimisen pikkukylän epäilyttävä pormestari panee asukkaat maksamaan suuria summia veroja. Sabata aikoo ottaa selvää, mihin tarkoitukseen rahat menevät.


title: Sabatan paluu

text: "Video-oppaassa" vuodelta 1994 Bello Romano pitää elokuvaa yksioikoisena ja löyhäjuonisena ja antaa sille kaksi tähteä viidestä, mikä vastaa sanallista arviota ”keskinkertainen”.


title: Sara Parise

text: Sara Parise (s. 19. tammikuuta 1982 Bolzano) on italialainen uimari. Hän sai kaksi hopeamitalia uinnin pitkän radan Euroopan-mestaruuskilpailuissa 2000 Helsingissä 4 × 100 metrin ja 4 × 200 metrin vapaauintiviesteistä. Hän myös edusti Italiaa kaksissa peräkkäisissä kesäolympialaisissa vuosina 2000 Sydneyssä ja 2004 Ateenassa.


title: Lego Agents

text: Lego Agents on vuosina 2008–2009 valmistettu Legon tuotesarja, joka keskittyy salaisten agenttien taisteluun pahamaineista hullua tiedemiestä, tohtori Infernoa vastaan. Sarjan innoittajina ovat klassiset elokuvien ja kirjallisuuden agenttihahmot.


title: José Massaroli

text: José María Massaroli (s. 30. syyskuuta 1952 Buenos Aires) on argentiinalainen Aku Ankka -piirtäjä.


title: José Massaroli

text: Vuonna 1973 hän julkaisi ensimmäiset sarjakuvansa Manuel García Ferrén aikakauslehdessä: Hijitus ja Larguirucho. Vuonna 1975 hän aloitti piirtämään realistisia tarinoita Columba Publishingille: Haakon ja Tres X La Ley (HG Oesterheld) ja Dennis Martin (Robin Wood). Myöhemmin hän työskenteli muiden kustantamoiden, kuten: Record Publishing, Universo Publishing (Italia) ja DC Thomson (UK) kanssa.


title: José Massaroli

text: 1990-luvun alussa Massaroli alkoi piirtää tarinoita Disneyn televisiohjelmiin ja Yhdysvaltain Disney Adventures-kausijulkaisuun. Hän on lisäksi luonut tarinoita Kivisiin ja Sorasiin ja kuvittanut kirjoja. Daniel Brancan ohjauksessa hänet esiteltiin tanskalaiselle Disney-sarjakuvien julkaisijalle Egmontille. Massaroli on piirtänyt tarinoita Anders And & Co-lehteen vuodesta 1997.


title: Erittäin niukkaenergiainen ruokavalio

text: Very Low Calorie Diet (VLCD) tai erittäin niukkaenergiainen ruokavalio (ENED) on ruokavalio, jossa ruokavalionkorvikkeet sisältävät vuorokautta kohti energiaa alle 800 kcal vuorokaudessa. Se on yksi suomalaisen lääkäriseura Duodecimin Käypä hoito -suosituksessa mainituista menetelmistä aikuisten lihavuuden hoitoon, ja sitä tulee toteuttaa lääkärin valvonnassa.


title: Erittäin niukkaenergiainen ruokavalio

text: Ruokavalio sisältää pienestä energiamäärästään huolimatta kaikki tarvittavat ravintoaineet. Vuorokauden aikana ruokavaliota noudattava henkilö nauttii hyvälaatuista proteiinia vähintään 50 g, hiilihydraatteja vaihtelevasti 10-80 g, välttämättömiä rasvahappoja vähintään 3 g sekä vitamiineja ja hivenaineita.


title: Erittäin niukkaenergiainen ruokavalio

text: Perehtynyt lääkäri arvioi etukäteen potilaan sopivuuden niukkaenergiaiselle ruokavaliolle. ENE-ruokavaliota eivät voi aloittaa normaalipainoiset (painoindeksi alle 25 kg/m2), vaikeaa sairautta sairastavat, tyypin 1 diabetestä sairastavat, raskaana olevat tai imettävät äidit eikä syömishäiriötä tai psykoosia sairastavat henkilöt. Pysyvä lääkitys ei ole este ENE-dieetin käytölle, mutta diabeteslääkitystä pitää vähentää dieetin ajaksi.


title: Erittäin niukkaenergiainen ruokavalio

text: Erittäin niukkaenergistä ruokavaliota käytetään lääkärin valvonnassa yleensä 6-12 viikkoa, enimmillään 16 viikkoa. Laihdutuskuurin tulokset voivat olla hyvinkin suuria: 10-20 kilon painon pudotus on mahdollinen. Muutokset ruokailutottumuksissa ja liikunnan lisääminen ovat välttämättömiä asioita pysyvien tulosten aikaansaamiseksi, eli painon pysyvä pudottaminen ei onnistu ilman elämäntapojen muutoksia.


title: Erittäin niukkaenergiainen ruokavalio

text: Ateriankorvikkeet eli LCD-tuotteet sisältävät enemmän kilokaloreita per ateria kuin VLCD/ENE-tuotteet. Tuotteita voi käyttää pidemmän aikaa painonhallinnassa ja korvata niillä 1–3 päivän aterioista, joten ne soveltuvat saavutetun painon ylläpitoon.


title: Koripallon miesten SM-sarjakausi 1988–1989

text: Kausi 1988–1989 oli 49. kausi, jolloin pelattiin koripallon miesten Suomen mestaruudesta. SM-Koriksen mestaruuden voitti Helsingin NMKY. Hongikon Nuorisoseuran Urheilijat voitti hopeaa ja Pantterit pronssia. Runkosarjan voitti Hongikon Nuorisoseuran Urheilijat.


title: Dušan Ivković

text: Dušan Ivković (, s. 29. lokakuuta 1943 Belgrad) on serbialainen koripallovalmentaja, joka on viimeksi valmentanut turkkilaista Anadolu Efes SK:ta.


title: Vuoden palomies

text: Vuoden palomies tai Vuoden palokuntalainen valitaan vuosittain, ehdotettujen tai ehdolle asettuneiden henkilöiden joukosta. Valinnan suorittaa "vuoden palomiestoimikunta". Arvonimen antamisen tarkoitus on tuoda tutuksi pelastusalan toimintaa ja lisätä sen myönteistä julkisuutta.


title: Vuoden palomies

text: Vuoden palomiestoimikuntaan kuuluu kaksi jäsentä Suomen Pelastusalan Keskusjärjestöstä, Suomen Palopäällystöliitosta, Julkisten ja hyvinvointialojen liitosta ja Suomen Sopimuspalokuntien Liitosta. Lisäksi toimikunnassa on yksi puhevaltainen edustaja Pelastustieto-lehdestä asiantuntijana. Toimikunta päättää myös tunnustuksen osoittamistavan.


title: Vuoden palomies

text:
Perusteena vuoden palomies -arvonimen saamiselle voi olla jokin seuraavista:
__notoc__


title: Seinäjoen kaupunginkirjasto

text: Seinäjoen kaupunginkirjasto sijaitsee Seinäjoen kaupungissa Etelä-Pohjanmaalla. Seinäjoen kaupunginkirjasto muodostaa yhdessä 21 muun kunnan kirjastojen kanssa Eepos-kirjastot, joilla on yhteinen verkkokirjasto, kirjastokortti ja käyttösäännöt.Kevättalvella 1865 Seinäjoen kappeliseurakunnan nuori kappalainen, pastori Salomon Hirvinen, Östermyran ruukinpatruuna Gustaf August Wasastjerna ja muita vaikutusvaltaisia miehiä kokoontui miettimään Seinäjoen sivistysasioita. Vuosikymmenen toiminut ruukin koulu oli lopetettu ja korvattu taas pyhäkoululla ja lukkarinkoululla. Koulun puutetta päätettiin paikata perustamalla kansankirjasto, johon muiden muassa Östermyran kartanon pehtoori Kyntzell lahjoitti kirjoja. Kirjasto sijaitsi ensin ilmeisesti pappilassa, ja sen ensimmäinen hoitaja oli pastori Salomon Hirvinen. Hänen työtään jatkoivat pastori Wilhelm Lindstedt ja 1870-luvun alussa kanttori Herman Siukonen, jolloin kirjasto ilmeisesti muutti lukkarilaan.


title: Seinäjoen kaupunginkirjasto

text: Suurten nälkävuosien aikaan perustettussa kirjastossa oli alkuun 109 teosta ja 1870-luvun puolivälissä 250 nidosta, joista 20 ruotsinkielisiä. Kirjasto karttui kirja- ja rahalahjoituksin, arpajaisin ja kinkereillä tehdyin keräyksin. 1870-luvun alussa perustettiin paikkakunnalle kansakoulu, jonka opettajaksi tuli Juho Korhonen. Tästä alkoi kirjaston ja kansakoulun vuosikymmeniä jatkunut yhteistyö, kun kirjasto muutti vuonna 1878 valmistuneeseen Marttilan vanhaan kouluun. Myös kyläkoulut alkoivat saada omia kirjastojaan: Niemistönkylän koulu vuonna 1900, Törnävän koulu 1906 ja Alakylän koulu 1911. Ei tiedetä tarkasti, milloin Seinäjoen kirjasto siirtyi hallinnollisesti seurakunnalta kunnalle. Kuntakirjasto mainitaan ensi kerran vuoden 1897 kuntakokouksen pöytäkirjassa.


title: Seinäjoen kaupunginkirjasto

text: Vuoden 1900 kuntakokouksen hyväksymissä säännöissä edellytettiin kirjastojen hoitoa varten asetettavaksi nelihenkinen johtokunta. Ensimmäiseen johtokuntaan valittiin kirkkoherra E. K. Forsman, maanviljelijä O. E. Könni, opettaja Salomon Lipasti ja neiti Liisi Nikkola.


title: Seinäjoen kaupunginkirjasto

text: Seinäjoen jakauduttua vuoden 1931 alusta kauppalaksi ja maalaiskunnaksi Marttilan koulun kantakirjastosta tuli kauppalankirjasto ja Joupinkylän koululle perustettiin maalaiskunnan kirjasto, johon kuuluivat myös kaikki piirikirjastot. Kun kauppala ja maalaiskunta vuonna 1959 jälleen yhtyivät suurkauppalaksi, piirikirjastoista jäivät jäljelle vain Niemistön ja Ämmälän kirjastot, kunnes Seinäjoen ensimmäinen kirjastoauto korvasi ne vuonna 1971. Syksyllä 1956 kauppalan pääkirjasto muutti Valtionkadulle Laurilan taloon.


title: Seinäjoen kaupunginkirjasto

text: Opettajan ja kirjastonhoitajan yhteisvirat päättyivät vasta Seinäjoen tultua kaupungiksi 1960 ja uuden kirjastolain tultua voimaan 1961. Tuolloin ensimmäiseksi päätoimiseksi kirjastonhoitajaksi valittiin Ulla Sipponen. Johtokunta korvautui uuden lain mukaisella kirjastolautakunnalla.


title: Seinäjoen kaupunginkirjasto

text: Vuonna 1965 kirjasto sai Alvar Aallon suunnitteleman oman toimitalon Aalto-keskuksesta, jossa kirjaston toiminta laajeni musiikkiin ja av-aineistoon.


title: Seinäjoen kaupunginkirjasto

text: Seinäjoen kaupunginkirjasto toimi maakuntakirjastona vuosina 1968–2017.


title: Seinäjoen kaupunginkirjasto

text: Seinäjoen kaupunginkirjaston kirjastonjohtajina toimivat Ulla Sipponen 1963–1965, Maija-Liisa Mäkelä 1966–1970 ja Tuula Luhtala 1971–1986. Vuodesta 1987 tehtävänimike muuttui kirjastotoimenjohtajaksi, ja virkaa ovat hoitaneet Heleena Lönnroth 1986–1989 ja sitten Rispa Elonheimo. Nykyinen kirjastotoimenjohtaja on Mervi Heikkilä.


title: Seinäjoen kaupunginkirjasto

text: 1970-luvulta alkaen kirjasto kehittyi kirjastoautojen lisäksi perustamalla sivukirjaston kaupungin ensimmäiseen lähiöön Kasperiin sekä potilas- tai laitoskirjastot ensin Seinäjoen keskussairaalaan ja Törnävän sairaalaan 1970, vuonna 1976 terveyskeskukseen ja vuonna 1988 Simunanrannan vanhainkotiin. Vuonna 1979 aloitettiin kirjaston kotipalvelutoiminta. Keskimääräinen lainausmäärä 14,9 kirjaa asukasta kohti oli vuonna 1972 maan korkein verrattuna muihin kaupungin- ja kauppalankirjastoihin.


title: Seinäjoen kaupunginkirjasto

text: 1980-luvun lopulla Seinäjoen kaupunginkirjasto aloitti videoelokuvien lainauksen. Vuonna 1990 kirjaston lehtisali muutti kirjastotalon tilanahtauden johdosta läheisestä omakotitalosta tehtyyn Lehtitupaan, joka toimi Apila-kirjaston valmistumiseen 2012 saakka kunnes talo purettiin. 1990-luvun alun lamavuosina lainausmäärät kasvoivat ja kirjastolautakunta korvautui kulttuurilautakunnalla. Vuonna 1994 uusi atk-järjestelmä yhdisti Seinäjoen kaupunginkirjasto-maakuntakirjaston, Kuortaneen ja Nurmon kunnankirjastot sekä Seinäjoen ammattikorkeakoulun kirjaston Seitti-kirjastoiksi.


title: Seinäjoen kaupunginkirjasto

text: Vuonna 2015 Seinäjoen kirjasto vietti 150-vuotisjuhliaan.


title: Seinäjoen kaupunginkirjasto

text: Kirjasto sai vuonna 1965 Aalto-keskukseen Alvar Aallon suunnitteleman toimitalon, Aalto-kirjaston. Samana vuonna kuin Seinäjoen kirjasto täyttää 150 vuotta, 50 vuotta täyttävä Alvar Aallon kirjastotalo kävi läpi peruskorjauksen. Pääkirjaston toiminta keskittyi vuonna 2012 valmistuneeseen Apila-kirjaston. Sen on suunnitellut JKMM Arkkitehdit, ja se valittiin vuoden betonirakennukseksi. Rakennukset ovat yhteydessä toisiinsa maanalaisen käytävän kautta.


title: Seinäjoen kaupunginkirjasto

text: Suojeltu Aalto-kirjasto on peruskorjauksessa palautettu alkuperäiseen asuunsa, jossa se ehti olla vain muutaman vuoden. Vuosien kuluessa kalusteita oli viety varastoon, ja nyt kaikki ovet, huonekalut, valaisimet ja ikkunoiden puuosat on kunnostettu. Tekniikka on piilotettu rakenteisiin, esimerkiksi ilmanvaihto kirjahyllyjen sokkeleihin ja hyllyjen yläosiin. Kellarissa on muun muassa nuorisotiloja, musiikkihuone ja teatteritila. Kirjaston henkilökunnan työtilat ovat Apila-kirjastossa. Aalto-kirjaston toimistosiipeen tulee kaupungin kulttuuritoimen työtilat, jotka valmistuvat syksyllä 2015 ennen Aalto-kirjaston 50-vuotisjuhlia.


title: Seinäjoen kaupunginkirjasto

text: Aalto-kirjaston katutasossa on lukusali, joka on hiljainen työtila. Samassa kerroksessa on taide-, historia- ja kansatiedekirjat sekä maakuntakokoelma. Siellä on myös kotimaisten lastenkirjojen kokoelma sekä opetus- ja ohjauskäyttöön tarkoitetut ryhmäaineistot.


title: Veli Kujala

text: Veli Kujala (s. 10. toukokuuta 1976, Alahärmä) on suomalainen harmonikkataiteilija ja säveltäjä.


title: Veli Kujala

text: Kujala aloitti harmonikansoiton kahdeksanvuotiaana. Hän on opiskellut Alahärmän musiikkikoulussa, Lapuan musiikkiopistossa sekä Oulun konservatoriossa. Vuonna 1996 Kujala aloitti opiskelun Sibelius-Akatemiassa Matti Rantasen ja Marjut Tynkkysen johdolla. Hän opiskeli myös sävellystä Harri Wessmanin ja johdolla. Kujala valmistui musiikin maisteriksi keväällä 2004 ja musiikin tohtoriksi 2010.


title: Veli Kujala

text: Kujala jatkoi opintojaan Sibelius-Akatemian DocMus-yksikössä tohtorintutkintoa varten uudesta suomalaisesta harmonikkamusiikista, ja teki taiteellisen tohtorinväitöksensä syksyllä 2010. Hän on myös toiminut Sibelius-Akatemiassa harmonikansoiton opettajana vuodesta 2005 lähtien. Ensikonserttinsa solistina Kujala antoi huhtikuussa 2006 Sibelius-Akatemiassa.


title: Veli Kujala

text: Konserttimuusikkona Kujala on toiminut useiden eri orkestereiden solistina. Hän on kantaesittänyt mm. Kalevi Ahon, Uljas Pulkkisin, , Osmo Tapio Räihälän ja sävellyksiä. Säveltäjänä hän on työskennellyt yhteistyössä mm. Suomen Kansallisoopperan kanssa sekä säveltänyt tilausteoksia mm. ja , jonka avajaisissa kantaesitettiin hänen teoksensa Xtension.


title: Veli Kujala

text: Vuonna 2008 Kujala kantaesitti Sampo Haapamäen säveltämän "Velinikka"-konserton harmonikalle yhdessä hollantilaisen Insomnio-nykymusiikkiyhtyeen kanssa Amsterdamin Gaudeamus-musiikkiviikolla. Konserttoa varten Kujala oli suunnitellut ja kehittänyt yhteistyössä Pigini-harmonikkatehtaan kanssa neljäsosasävelaskelille viritetyn harmonikan. Instrumentin kehitystyö tapahtui Jenny ja Antti Wihurin rahaston tuella.


title: Veli Kujala

text: Veli Kujalan sävellysdebyyttilevy "Hyperorganism" ilmestyi kesällä 2016 Alba-levy-yhtiöltä. Se sisältää teokset "CybOrgan" uruille, eloelektroniikalle ja jousiorkesterille sekä teoksen "Hyperchromatic Counterpoint" mikroaskelharmonikalle. Levy oli ehdolla vuoden 2016 Klassisen musiikin Emma-palkinnon saajaksi sekä Yleisradion vuoden levyksi.


title: Veli Kujala

text: Kujala on osallistunut useisiin kansainvälisiin nykymusiikin esitys- ja sävellyskilpailuihin, joista saavutuksia ovat muun muassa:


title: Mun tie tai maantie

text: Mun tie tai maantie on suomalaisen rap-yhtye Fintelligensin viides studioalbumi, joka julkaistiin 17. helmikuuta 2010 Rähinä Records -levy-yhtiön kautta. Albumi debytoi Suomen virallisen listan sijalla 3.


title: Mun tie tai maantie

text: Ensimmäinen albumilta julkaistu single on "Mikä boogie", joka kuultiin ensimmäisen kerran YleX-radiokanavalla 17. joulukuuta 2009. Kappaleesta julkaistiin myös musiikkivideo. Fintelligens on esittänyt vuoden 2009 Blockfesteistä asti keikoillaan kappaletta "Mun tie tai maantie", joka löytyy myös levyltä.


title: Mun tie tai maantie

text: 17. joulukuuta YleX:n haastattelussa ollut Iso H kertoi, että he halusivat tehdä uudesta albumista "hip hop-eepoksen", jossa he käsittelevät paljon muistoja yhtyeen alkuajoista. Levylle on otettu vaikutteita vanhasta räpistä ja yhtyeen vanhoilta levyiltä. Iso H:n mukaan levyllä on "pari todella kovaa yllätystä".


title: Mun tie tai maantie

text: Tälläkin albumilla vierailee muita artisteja. Rähinä Recordsin vierailijoiden lisäksi mukana on esimerkiksi yhdysvaltalaisia rap-artisteja, jotka ovat Elastisen mukaan hip hop -kansalle hyvinkin tuttuja. Nimiä ei paljastettu etukäteen, vaan ne kerrottiin levyn julkaisun yhteydessä. Nämä yhteistyöt ovat vaikuttaneet Fintelligensin uuden albumin soundiin.


title: Afouène Gharbi

text: Afouène Gharbi (, s. 15. lokakuuta 1980 Béja, Tunisia) on tunisialainen jalkapalloilija, pelipaikaltaan hyökkäävä keskikenttäpelaaja. Hän edustaa Libyan valioliigassa pelaavaa Aschatia.


title: Afouène Gharbi

text: Gharbi edusti synnyinkaupunkinsa seuraa Olympique de Béjaa, joka nousi kauden 2005-2006 päätteeksi Tunisian pääsarjaan. Hän pelasi joukkueessa aina joulukuuhun saakka, jolloin Tunisian pääsarjan kärkijoukkueisiin kuuluva ES Sahel osti pelaajan riveihinsä. Gharbi ei ole kuitenkaan saanut yhtä paljon peliaikaa, mutta oli muun muassa ratkaisemassa Afrikan Mestarien liigan voittoa joukkueelleen tehtyään loppuottelun avausmaalin Al-Ahlia vastaan.


title: Afouène Gharbi

text: 16. tammikuuta 2010 Gharbi allekirjoitti puolenvuoden sopimuksen libyalaisseura Aschatin kanssa.


title: Veikko Martikkala

text: Veikko Armas Martikkala (s. 28. joulukuuta 1933 Nurmo) on entinen suomalainen pesäpalloilija.


title: Veikko Martikkala

text: Vuoden 1959 lyöjäkuningas Veikko Martikkala pelasi mestaruussarjassa v. 1954-62. Pelasi vuonna 1957 B-ottelussa Itä-Länsi ja edusti Etelä-Pohjanmaata maakunta-cupin piirijoukkueessa. 1959 Martikkala pelasi muun Suomen joukkueessa mestareita vastaan.


title: New York City Police Foundation

text: New York City Police Foundation (suom. "New Yorkin kaupungin poliisisäätiö") on vuonna 1971 perustettu säätiö, jonka on tarkoitus tukea New Yorkin poliisin toimintaa sekä lisätä New Yorkin turvallisuutta. Säätiön perustivat paikalliset kaupunginjohtajat sekä yrittäjät. Säätiö oli kategoriansa ensimmäinen Yhdysvalloissa.


title: New York City Police Foundation

text: Police Foundationin hallituksen puheenjohtajana toimi vuonna 2017 Andrew Tisch ja toimitusjohtajana Susan L. Birnbaum. Samana vuonna säätiöllä oli varallisuutta yhteensä noin 12,3 miljoonan dollarin arvosta. Säätiön päämaja sijaitsee New Yorkissa.


title: Abderrahmane Baâboura

text: Abderrahmane Baâboura (s. 15. tammikuuta 1985 Zarzis, Tunisia) on tunisialainen jalkapalloilija. Maalivahtina pelaava Baâboura edustaa Tunisian pääsarjassa pelaavaa Gafsaa.


title: Bacardi 151

text: Bacardi 151 on Bacardin rommi, jota monissa maissa ei ole saatavilla korkean (75,5 t-%) alkoholipitoisuutensa johdosta. Juomaa voidaan käyttää useiden drinkkien osana. Bacardi 151:n kaltaisia korkean alkoholiasteen rommeja ei ole tarkoitettu juotaviksi sellaisenaan. Tällaisia rommeja voidaan käyttää esimerkiksi ruoan liekityksessä.


title: Marcos André Raposo Ferreira

text: Marcos André Raposo Ferreira on brasilialainen lintutieteilijä.


title: Marcos André Raposo Ferreira

text: Raposo Ferreira opiskeli biologiaa Santa Úrsulan yliopistossa (Universidade Santa Úrsula) 1987–1990, ja valmistui filosofian maisteriksi Rio de Janeirossa (Universidade Federal do Rio de Janeiro) 1996. Hän väitteli filosofian tohtoriksi (eläintiede) São Paulon yliopistossa (Universidade de São Paulo) vuonna 2001. Hänen ohjaajanaan toimi Elisabeth Höfling.


title: Marcos André Raposo Ferreira

text: Raposo Ferreira työskentelee Rio de Janeiron Kansallismuseon (Museu Nacional) lintutieteen osastolla. Hän tutkii neotrooppisen alueen linnustoa ja erityisesti kipuajien ("Dendrocolaptidae") eliömaantiedettä.


title: Marcos André Raposo Ferreira

text: Raposo Ferreira on löytänyt ja kuvannut uuden lintulajin, caatingasirkun ("Arremon franciscanus"), ja ollut nimeämässä "kaljukaijaa", englanniksi Bald Parrot ("Pionopsitta aurantiocephala").


title: Oula Jääskeläinen

text: Panu Oula Jääskeläinen (s. 8. maaliskuuta 1969 Espoo) on suomalainen taitoluistelija ja taitoluisteluvalmentaja.


title: Oula Jääskeläinen

text: Oula Jääskeläinen sijoittui Albertvillen 1992 olympialaisten yksinluistelussa 19:nneksi. MM-kilpailuissa hän sijoittui 23:nneksi vuonna 1987, 22:nneksi vuonna 1988, 20:nneksi vuonna 1990, 12:nneksi vuonna 1991, 25:nneksi vuonna 1992 ja 16:nneksi vuonna 1993. EM-kilpailuissa hän oli parhaimmillaan kahdeksas vuonna 1993 sekä 12:s vuosina 1987 ja 1991. Pohjoismaiden mestaruuskilpailuissa hän saavutti pronssia vuosina 1990 ja 1994.


title: Oula Jääskeläinen

text: Seuratasolla Oula Jääskeläinen edusti Helsingin Taitoluisteluklubia ja Etelä-Vantaan Taitoluistelijoita. Hän voitti Suomen-mestaruuden vuosina 1985, 1986, 1987, 1991 ja 1994. Vuonna 1994 hän siirtyi ammattilaisluistelijaksi Englantiin ja esiintyi ammattilaisena 12 vuoden ajan. Nykyisin hän toimii luisteluvalmentajana Etelä-Afrikassa ja valmentaa myös maan muodostelmaluistelijoita.


title: Oula Jääskeläinen

text: Oula Jääskeläisen äiti Leena Jääskeläinen on liikuntaneuvos ja tunnettu urheiluvaikuttaja. Hänen isänsä Erkki Jääskeläinen on toiminut Suomen Hiihtoliiton koulutus-, valmennus- ja huoltotehtävissä. Hänen isoisänsä Martti Hakola oli pesäpallon viisinkertainen Itä–Länsi-pelaaja ja yleisurheilun SM-mitalisti. Hänen siskonsa Anu Oksanen on menestyksekäs muodostelmaluisteluvalmentaja. Hänen veljensä Asla Jääskeläinen työskentelee tanssijana Suomen kansallisbaletissa.


title: Yhdystie 2802

text: Yhdystie 2802 on kantatieltä 52 Somerolla valtatielle 2 Tammelassa johtava yhdystie Varsinais-Suomen ja Kanta Hämeen maakunnissa Suomessa. Osoitenimenä tiellä on Somerolla "Hämeen Härkätie" ja Tammelassa "Härkätie". Tie on osa Turusta Hämeenlinnaan johtavaa, valtakunnalliseksi matkailutieksi ja valtakunnallisesti merkittäväksi rakennetuksi kulttuuriympäristöksi määriteltyä historiallista Hämeen Härkätietä.


title: Yhdystie 2802

text: Tie alkaa kantatieltä 52 Joensuun kylässä Someron keskustassa 1980-luvulla tehdyllä oikaisulla, joka Pärnämäessä yhtyy alkuosaltaan "Vanhaksi Härkätieksi" nimettyyn Hämeen härkätiehen. Joensuun ja Kultelan kylien rajalla tie ohittaa Laukkonlammen ja kulkee tämän jälkeen ensin Kultelan ja sitten Pajulan kylien kautta Somerolla Pajulanjoen laaksoa seuraten. Tammelan puolella tie kulkee ensin Patamon kylän sivuitse ja sitten Letkun kylän kautta ja yhtyy pian tämän jälkeen valtatiehen 2 niin ikään Hämeen Härkätien reittiin kuuluvan yhdystien 2824 risteyksessä.


title: Yhdystie 2802

text: Tienvarren nähtävyyksiä Somerolla ovat tien varressa Kultelan kylässä sijaitseva, Somero-Seuran ylläpitämä Kultelan Savenvalajamuseo ja Pajulan kylässä Pajulan kansakoulussa niin ikään Somero-Seuran ylläpitämä koulumuseo. Tieosuudelle osuu myös kaksi Somero-seuran vuonna 1963 Hämeen Härkätien varren kievareissa ja kartanoissa Somerolla liikkuneiden hallitsijoiden ja muiden merkkihenkilöiden muistoksi pystyttämistä Kuninkaankivistä: Juoten Kievarissa Pajulassa Kenraali Georg Lybecker luovutti vuonna 1713 Suomen armeijan ylipäällikkyyden kenraali Kaarle Kustaa Armfeltille ja Torkkomäen kievarissa Pajulassa yöpyi Ruotsin kuningas Aadolf Fredrik vuonna 1752.


title: Yhdystie 2802

text: Ennen nykyisen valtatien 10 valmistumista 1960-luvulla tie oli osa silloisen valtatien 10 reittiä.


title: Futurama (1. tuotantokausi)

text: Futuraman 1. tuotantokausi on Futuraman tuotantokausi, jonka avausjakso esitettiin Yhdysvalloissa 28. maaliskuuta 1999.


title: Futurama (1. tuotantokausi)

text: "(Space Pilot 3000)"


title: Futurama (1. tuotantokausi)

text: Pizzalähettinä toimiva Fry syväjäädytetään vahingossa ja herätetään vuonna 3000. Fry tutustuu Bender -nimiseen robottiin, avaruusolento Leelaan ja sukulaisensa professori Farnsworthin. Farnsworthin palkkaa kaikki kolme lähettipalveluunsa.


title: Futurama (1. tuotantokausi)

text: "(Episode Two: The Series Has Landed)"


title: Futurama (1. tuotantokausi)

text: Fry toimittaa uusien ystäviensä kanssa lähetyksen kuuhun, jota Fry ihannoi pienenä. Bender iskee kuufarmarin robottitytärtä.


title: Futurama (1. tuotantokausi)

text: "(I, Roommate)"


title: Futurama (1. tuotantokausi)

text: Fry muuttaa asumaan Benderin luo ja joutuu opettelemaan asumista robotin kanssa.


title: Futurama (1. tuotantokausi)

text: "(Love's Labors Lost in Space)"


title: Futurama (1. tuotantokausi)

text: Leela pelastaa eläimiä tuhoon tuomitulta planeetalta ja tutustuu kapteeni Zapp Branniganiihin, joka yrittää heti iskeä hänet.


title: Futurama (1. tuotantokausi)

text: "(Fear of a Bot Planet)"


title: Futurama (1. tuotantokausi)

text: Fry, Bender ja Leela toimittavat lähetystä robottien asuttamalle planeetalle, jonne tulevat ihmiset surmataan. Benderin täytyy tehdä valinta ystäviensä pelastamisen ja loistavan elämän väliltä.


title: Futurama (1. tuotantokausi)

text: "(A Fishful of Dollars)"


title: Futurama (1. tuotantokausi)

text: Fryn pankkiin 2000-luvulla laittamat säästöt ovat kasvaneet vuosituhannessa huimasti korkoa ja Fry sijoittaa rahansa sukupuuttoon kuolleiseen anjovikseen. Valitettavasti myös joku toinen on kiinnostunut purkista.


title: Futurama (1. tuotantokausi)

text: "(My Three Suns)"


title: Futurama (1. tuotantokausi)

text: Fry vie ystäviensä kanssa lähetystä nestemäisten olioiden planeetalle. Fry pääsee sattumalta planeetan hallitsijaksi mutta ajautuukin hengenvaaraan.


title: Futurama (1. tuotantokausi)

text: "(A Big Piece of Garbage)"


title: Futurama (1. tuotantokausi)

text: Professori Farnsworthin uusi keksintö paljastaa ihmisten avaruuteen sinkoaman jättimäisen jätepallon olevan matkalla maahan ja Fry ystävineen lähetetään tuhoamaan se.


title: Futurama (1. tuotantokausi)

text: "(Hell is Other Robots)"


title: Futurama (1. tuotantokausi)

text: Bender ajautuu päihdekierteeseen ja hoitoon päästyään hänestä tulee ystäviensä mielestä liian hyväkäytöksinen. Ystävät ajavat Benderin uudestaan kierteeseen ja tämä joutuu robottien Helvettiin.


title: Gesja Gelfman

text: Gesja Mejerovna (Mironovna) Gelfman (, vuosien 1852 ja 1855 välillä Mozyr – 13. helmikuuta 1882 Pietari) oli venäläinen vallankumouksellinen narodnikki.


title: Gesja Gelfman

text: Gesja Gelfman syntyi varakkaan juutalaisen kauppiaan perheeseen. Hän lähti kotoaan 16-vuotiaana välttääkseen pakkoavioliiton. Vuonna 1874 hän valmistui Kiovassa kätilöksi. Keväällä 1875 hän alkoi levittää vallankumouksellista propagandaa kiovalaisten työläisten keskuuteen. Syyskuussa 1875 Gelfman pidätettiin Vasili Kovalevin tekemän ilmiannon perusteella. Hän oli vangittuna Pietarissa, jossa hänet tuomittiin huhtikuussa 1877 kahdeksi vuodeksi työlaitokseen. Rangaistuksen kärsittyään hänet karkotettiin Staraja Russaan, josta hän pakeni Pietariin.


title: Gesja Gelfman

text: Vuoden 1879 lopussa Gelfman liittyi Narodnaja volja -järjestöön. Hän levitti propagandaa nuorison ja työläisten keskuuteen ja toimi salaisten tapaamispaikkojen emäntänä. Syyskuusta 1880 lähtien hän emännöi asuntoa, jossa painettiin Narodnaja voljan "Rabotšaja gazeta" -lehteä. Helmikuussa 1881 hän asettui Nikolai Sablinin kanssa Teležnaja-kadun asuntoon, jossa Aleksanteri II:n murhaa suunnitelleet salaliittolaiset saivat räjähteet ja ohjeet niiden käyttämiseksi. Murhan jälkeen Gelfman pidätettiin Nikolai Rysakovin antaman todistajanlausunnon perusteella. Maaliskuun lopussa hänet tuomittiin kuolemaan hirttämällä osallisuudesta keisarin murhan valmisteluun. Oikeudenkäynnin jälkeen Gelfmanin todettiin olevan raskaana ja hirttotuomiota lykättiin lapsen syntymiseen saakka. Myöhemmin tuomio muutettiin karkotukseksi ja elinkautiseksi pakkotyöksi. Gelfman kuoli vankilassa synnytyksestä aiheutuneeseen märkivään vatsakalvontulehdukseen.


title: Storfjorden (Ørsta)

text: Storfjorden on osa Hjørundfjordenin sivuvuonoa, joka taas kuuluu suurempaan Storfjordenin vuonoon. Vuonon osa sijoittuu kokonaan Møren ja Romsdalin läänissä, Länsi-Norjassa sijaitsevan Ørstan kunnan alueelle.


title: Luettelo suojeluskuntapiireistä

text: Tämä on luettelo suojeluskuntajärjestön piiriorganisaatioista eli suojeluskuntapiireistä.


title: Norangsfjorden

text: Norangsfjorden on Hjørundfjordenista (Storfjordenin sivuvuono) haarautuva sivuvuono. Se sijoittuu kokonaan Møren ja Romsdalin läänissä, Länsi-Norjassa sijaitsevan Ørstan kunnan alueelle.


title: Norangsfjorden

text: Vuonon varrella sijaitsevia paikkoja ovat mm. Lekneset, Urke ja Norang.


title: Tommishock

text: Tommishock (oikealta nimeltään Tommi Langen, s. 10. maaliskuuta 1985) on Porista kotoisin oleva rap-artisti/äänimies. Tommishock on myös räpännyt nimellä Tommy Darkflow.


title: Tommishock

text: Tommishock on voittanut Rapin Suomenmestaruuden englanninkielisen sarjan vuonna 2003 ja vuonna 2004 hän sijoittui samassa sarjassa toiselle sijalle.


title: Tommishock

text: Hänen tyylilleen ominaisia piirteitä ovat ihmismielen nurjia puolia kuvaavat melankoliset ja inhorealistiset sanoitukset ja hän onkin käsitellyt kappaleissaan muun muassa psykoosia, itsemurhaa ja riippuvuuksia.


title: Tommishock

text: Vuonna 2004 Tommishock julkaisi rap-artisti Laviksen kanssa "Jos sanat vois tappaa" -nimisen albumin.


title: Tommishock

text: Tommishock julkaisi hip hop/elektro -tuottaja Kimarrin kanssa "Perfect Strangers" -nimisen albumin helmikuussa 2007.


title: Tommishock

text: Julkaistuaan ”Perfect Strangers” levyn hän on pitänyt hiljaiseloa muutaman vuoden tehden erinäisiä fiittejä artisteille. Vuoden 2008 lopulla Tommishock aloitti työskentelyn Studio INIT:ssä, jossa hän työskentelee nauhoituksen, miksauksen ja masteroinnin parissa. Hän on muun muassa tuottanut, miksannut ja masteroinut Pyhimyksen albumin "Tulva" (Monsp Records, 2008).


title: Tommishock

text: Tommishock, Pyhimys ja Paperi T muodostavat Ruger Hauer -nimisen rap-yhtyeen. Yhtye julkaisi "Se syvenee syksyllä" -nimisen albumin Monsp Recordsin kautta 24. marraskuuta 2010.


title: Tommishock

text: Tommishockin oma soololevy "Uhanalainen muukalainen" julkaistiin 14. maaliskuuta 2012 Monsp Recordsin kautta. Tuottajina levyllä toimivat Dj Kopia, Jesse -yhtyeen Kalifornia Keke, Wolfhaus ja Mauri Suomivuori. Albumin kappaleesta ”Kestää” julkaistiin musiikkivideo helmikuun lopulla 2012.


title: Tommishock

text: Ruger Hauerin toinen studioalbumi "Erectus" julkaistiin Monsp Recordsin kautta 26. lokakuuta 2012. Albumi sijoittui 16. sijalle Suomen virallisella albumilistalla. Tommishock julkaisi "Legenda Langen" -nimisen sooloalbumin Monsp Recordsin kautta 10. lokakuuta 2013. Albumin ensimmäinen singlelohkaisu ”Vielä” julkaistiin maaliskuussa 2013.


title: Tommishock

text: Ruger Hauerin kolmas studioalbumi "Ukraina" julkaistiin Monsp Recordsin kautta 25. lokakuuta 2013. Se nousi parhaimmillaan Suomen virallisen albumilistan 15. sijalle. Albumin kappaleesta ”Jenkem” on julkaistu musiikkivideo.


title: Tommishock

text: Tommishock julkaisi maaliskuussa vuonna 2016 Kalifornia Keken kanssa Rotaatio albumin, joka oli julkaisuviikolla Suomen virallisen listan sijalla 32.


title: Tommishock

text: Ruger Hauerin viimeiseksi jäänyt neljäs albumi "Mature" julkaistiin 23. maaliskuuta 2016. Albumi nousi Suomen virallisen albumilistan sijalle 1 viikolla 13/2016. Lokakuussa 2016 yhtye tiedotti lopettavansa. Ruger Hauerin jäähyväiskonsertti järjestettiin 12. marraskuuta 2016 Helsingin Kaapelitehtaan Merikaapelihallissa. .


title: Aleksandr Bagajev

text: Aleksandr Aleksandrovitš Bagajev (; s. 17. huhtikuuta 1985) on venäläinen jalkapalloilija.


title: Aleksandr Bagajev

text: Edustettuaan kotimaansa seuroja Pietarissa, Belgorodissa ja Tverissä Bagajev siirtyi vuoden 2006 alussa Suomeen. Ensin hän oli Kuopion Palloseuran testeissä, mutta ei saanut sopimusta. Bagajev pelasi kuitenkin KuPSin riveissä Liigacupia ja oli kentällä myös Liigacupin finaalissa, jonka KuPS voitti. Sopimus syntyi myöhemmin keväällä Ykkösessä pelanneen AC Oulun kanssa, mutta pelejä kertyi ainoastaan viisi. Sen jälkeen Bagajev pelasi vielä samalla kaudella Kolmosen oululaisessa Tervareissa. Varsinainen menestys tuli Kakkosessa pelanneen PS Kemin riveissä, missä hän kaudella 2007 oli sarjan kovimpia maalintekijöitä maalimäärän ollessa kaikkiaan 13.


title: Aleksandr Bagajev

text: Kaudeksi 2008 Bagajev siirtyi Kazakstaniin FK Tarazin joukkueeseen.


title: Sauber C29

text: Sauber C29 on sveitsiläisen Sauber -tallin neljästoista Formula 1 -auto, jota talli käytti kaudella . Autoa ajoivat espanjalainen Pedro de la Rosa, saksalainen Nick Heidfeld ja japanilainen Kamui Kobayashi. Auton on suunnitellut Willy Rampf. Auto julkistettiin 31. tammikuuta 2010 Valenciassa.


title: Othmar Reiser

text: Othmar Reiser (21. joulukuuta 1861 Wien – 31. maaliskuuta 1936 Pekre, kylä Mariborin liepeillä Sloveniassa) oli itävaltalainen lintutieteilijä.


title: Othmar Reiser

text: Reiser kävi koulunsa Wienissä. Armeijapalveluksensa (1882–1883) jälkeen hän meni opiskelemaan metsänhoitajaksi Wienin maatalousakatemiaan. Reiser kuului Wienin lintutieteelliseen seuraan ja toimitti "Mitteilungen" nimisen julkaisun 1885. Vuonna 1887 hän sai lintutieteilijän assistentin paikan Sarajevon Zemaljski Muzejissa, missä hän työskenteli vuoteen 1926 saakka. Hän teki useita tutkimusretkiä Balkanille ja Keski-Eurooppaan, ja julkaisi kolmiosaisen teoksen "Materialien zu einer Ornis Balcanica" (1894, 1896 ja 1905).


title: Othmar Reiser

text: Reiser keräsi huomattavan, noin 16 000 kappaleen lintu- ja munakokoelman, jotka lahjoitettiin Wienin museolle. Vuonna 1903 hän osallistui Itävallan tiedeakatemian matkalle Brasiliaan, missä hän ensimmäisenä havaitsi luonnossa siniaran ("Cyanopsitta spixii"). Matkakertomus "Mémoires" julkaistiin vuosina 1910 ja 1925. Vuonna 1932 Grazin yliopisto myönsi hänelle kunniatohtorin arvon.


title: Othmar Reiser

text: Reiser nimesi uudet lintulajit punaolkaorneeron ("Gyalophylax hellmayri") ja isopystynokan ("Megaxenops parnaguae").


title: Royal Engineers AFC

text: Royal Engineers AFC on englantilainen jalkapalloseura, joka on perustettu 1863. Seuran perustivat Britannian armeijan pioneerit () eli Royal Engineers. Seuran virallinen perustajajäsen on majuri Francis Marindin. Joukkueen parhaimmat vuodet olivat 1870-luvulla, jolloin se pääsi FA Cupin finaaliin neljästi ja voitti cupin 1875, jolloin se päihitti loppuottelussa Old Etoniansin uusintaottelussa maalein 2–0. Ensimmäinen loppuottelu oli päättynyt 1–1-tasatulokseen. Se selvisi lisäksi 1870-luvulla cupin loppuotteluun kolmesti. Vuonna 1872 se hävisi Wanderersille 0–1. Vuonna 1874 Oxfordin yliopisto oli parempi maalein 2–0 ja vuonna 1978 Wanderers vei cup-mestaruuden loppunumeroin 3–1. Seuran pelaajista kuusi on pelannut Englannin maajoukkueessa ja kaksi Skotlannin maajoukkueessa.


title: Demi Lovato Summer Tour 2009

text: Demi Lovato Summer Tour 2009 oli yhdysvaltalaisen laulajan Demi Lovaton ensimmäinen kiertue. Kiertue alkoi 21. kesäkuuta 2009 ja päättyi samana vuonna 21. elokuuta. Kiertueella Lovato mainosti uutta levyään "Here We Go Again".


title: Demi Lovato Summer Tour 2009

text: Kiertueella esiintyivät Demi Lovaton lisäksi David Archuleta ja Jordan Pruitt.


title: Demi Lovato Summer Tour 2009

text: Demi Lovato


title: Demi Lovato Summer Tour 2009

text: Encoret:


title: Demi Lovato Summer Tour 2009

text: David Archuleta


title: Demi Lovato Summer Tour 2009

text: KSM


title: Demi Lovato Summer Tour 2009

text: Jordan Pruitt


title: Madcon

text: Madcon on norjalainen vuonna 1992 perustettu urban hip hop -duo. Duon muodostavat Tshawe Baqwa ja Yosef Wolde-Mariam. Yhtye saavutti suuren suosion "Beggin'"-nimisellä singlellään. Urallaan Madcon on voittanut World Music Award -palkinnon ja keikkaillut ympäri Eurooppaa.


title: Madcon

text: Madconin perustivat Tshawe Baqwa ja Yosef Wolde-Mariam vuonna 1992. Duo on saanut vaikutteita seuraavilta artisteilta ja yhtyeiltä: Destiny's Child, 50 Cent, Alicia Keys, Wu-Tang Clan, Xzibit, Saian Supa Crew, Clipse, Redman ja Busta Rhymes. Madcon oli myös mukana Gang Starrin Euroopan kiertueella.


title: Madcon

text: Madconin ensimmäinen single "God Forgive Me" julkaistiin vuonna 2000 Virgin-levy-yhtiön kautta. Madconin suosio syntyi kuitenkin vasta vuonna 2002 "Barcelona"-kappaleella, jolla oli mukana Paperboys. Madcon julkaisi virallisen "It's All a Madcon" -nimisen debyyttialbuminsa vuonna 2004 AA-Recordings- ja Bonnier Amigo -levy-yhtiöiden kautta. Debyyttialbumi palkittiin Norjassa.


title: Madcon

text: Vuonna 2005 Madcon sai oman "The Voice of Madcon" -nimisen ohjelman norjalaiselle The Voice -kanavalle. Vuoden 2007 lopulla yhtyeen jäsen Tshawe oli mukana norjalaisessa "Tanssii tähtien kanssa" -kilpailun kaltaisessa ohjelmassa. Hän oli myös kilpailun voittaja.


title: Madcon

text: 3. joulukuuta 2007 julkaistiin Madconin toinen studioalbumi "So Dark the Con of Man". Albumi sijoittui Britannian UK Albums Chart -listan 137. sijalle, mutta Norjassa albumi myi kultaa kolmessa tunnissa ja platinaa kolmessa päivässä. Vuonna 2008 julkaistiin albumin ensimmäinen single "Beggin'", josta muodostui ykköshitti Norjan lisäksi Ranskassa, Portugalissa ja Venäjällä. Euroopan Billboard Hot 100 -listalla single oli parhaimmillaan toisena. Norjassa single ylitti platinarajan jopa seitsemän kertaa.


title: Madcon

text: Marraskuussa 2008 Madcon esiintyi World Music Awards -gaalassa ja voitti palkinnon kategoriassa "Maailman parhaiten myynyt norjalainen artisti".


title: Madcon

text: Yhtyeen kolmas studioalbumi "InCONvenient Truth" -julkaistiin joulukuussa 2008. Albumin hitiksi muodostui single "Liar".


title: Madcon

text: Madcon esiintyi myös vuoden 2010 Norjan Euroviisujen finaalissa, flashmobissa, laululla Glow.


title: Madcon

text: Kaksikko teki vuonna 2016 laulun norjalaisen duon Marcus & Martinuksen kanssa. Laulun nimi oli "Girls" ja se julkaistiin "Together"-albumilla.


title: Yritysjohtamisen erikoisammattitutkinto

text: Yritysjohtamisen erikoisammattitutkinto on Suomessa kokeneille johtajille suunnattu täydennyskoulutus. Opetushallitus virallisti tutkinnon vuonna 2008.


title: Yritysjohtamisen erikoisammattitutkinto

text: Tutkinto koostuu kahdesta osasta, joista ensimmäinen on kaikille yhteinen ja toinen vapaasti valittava viidestä vaihtoehdosta.


title: Linnut vauhdissa

text: Linnut vauhdissa on vuonna 2009 julkaistu kuvateos, jonka aiheena ovat liikkeessä olevat linnut. Kirjan valokuvaajat ovat Arto Juvonen, Tomi Muukkonen, Jari Peltomäki, Markus Varesvuo. Esipuheen on kirjoittanut Suomen tunnetuin luontokuvaaja Hannu Hautala.


title: Linnut vauhdissa

text: Hautala toteaa luontokuvauksen uuden ajan alkaneen digitaalisen kuvauksen myötä. Hänen mukaansa filmirullat ovat mennyttä aikaa, ja kuvia voi ottaa kymmenen tai tuhat, joista aina löytyy joukosta se hienoin kuva. Digikameralla voi kuvata lähes pimeällä, voi ikuistaa nopeita tilanteita ja pysäyttää liikeratoja. Hautala toteaa tärkeäksi myös sen, että kuvia voi tarkastella tuoreeltaan ja ottaa uusintoja saman tien.


title: Linnut vauhdissa

text: Kirjan kuvat ovat kuitenkin aidoista tilanteista otettuja: niihin ei ole lisätty mitään, eikä niistä ole rajausta lukuun ottamatta myöskään poistettu mitään, ainoastaan sävyjä ja terävyyttä on säädetty. Lintukuvauksessa ei ole lähdetty käyttämään tietokoneella käsittelyn kaikkia mahdollisuuksia muun muassa siksi, että luontokuviin liittyy aitouden odotus.


title: Linnut vauhdissa

text: Kuvien olennainen elementti on toiminta, kuten kuvassa jossa naurulokki kääntää nappaamansa kalan ilmassa oikein päin.Kirjan tekijät ovat kaikki tunnettuja luontokuvaajia. Heillä on lintuharrastajien maailmallakin arvostama sivusto Lintukuva.fi. Kaikista kuvista on kirjan lopussa pienoiskuvan vieressä annettu selostus ja kuvan tekniset tiedot.


title: Last Days of Humanity

text: Last Days of Humanity (lyhenne LDOH) on Grindcore-yhtye Hollannista, joka on ollut toiminnassa 1989–2006. Heidän tyylinsä on tunnettu sen teknikallisuudesta, ja kiitos siitä Last Days of Humanityn rumpalille Marc Palmenille. Myöhemmin he vaihtoivat tyylinsä enemmän Goregrindimäiseksi.


title: Tafjorden

text: Tafjorden on Norddalsfjordenin vuonon (Storfjordenin sivuvuono) perimmäinen osa. Se sijoittuu kokonaan Møren ja Romsdalin läänissä, Länsi-Norjassa sijaitsevan Norddalin kunnan alueelle.


title: Eksyssuo

text: Eksyssuo eli Öksyssuo on suo Loimaalla Varsinais-Suomessa, Kosken, Someron ja Ypäjän rajalla, osittain myös entisen Mellilän kunnan alueella. Suo kuuluu Natura 2000 -ohjelmaan ja sen pinta-ala yhdessä Someron puolella sijaitsevan, samaan Natura 2000 -alueeseen kuuluvan Huhmassuon kanssa on 497 ha. Suoyhdistymätyypiltään Eksyssuo on eteläsuomalainen konsentrinen kermikeidas. Yleisin suotyyppi suolla on keskiosien lyhytkorsineva, joka reunoilla vaihtuu ensin rahkanevaksi ja sitten rahkarämeeksi.


title: Eksyssuo

text: Suon laidassa Pirttiniemessä sijaitsee Pirttiniemennokan rajakivi, joka aiemmin on ollut kolmen historiallisen maakunnan, Hämeen, Satakunnan ja Varsinais-Suomen rajapaikka ja on edelleen myös neljän, aiemmin viiden kunnan, rajapaikka. Pirttiniemennokassa yhtyvät Mellilän Vähäperän, Kosken Isosorvaston, Someron Vilukselan, Ypäjän Mannisten ja Loimaan Joenperän kylien maat; lisäksi suolle jonkin matkan päästä rajakivestä ulottuu Loimaan Kauhanojan kylän alue.


title: Eksyssuo

text: Suon saaressa Loimaan Joenperän kylässä sijaitsee loimaalaisen taiteilija Alpo Jaakolan (1929–1997) rakentama suomökki, jonka nykyinen omistaja on Metsähallitus ja käyttöoikeuden haltija Kauhanojan kyläyhdistys. Yhdistys järjestää mökille talvisin kuutamohiihdon, ja mökin pihalla on vuodesta 2006 syksyisin esitetty Alpo Jaakolan sisaren, kirjailija Pirkko Jaakolan kirjoittamaa, tapahtumiltaan Eksyssuolle ja Joenperän kylään sijoittuvaa kuunnelmaa "Eksyssuon lapset" vuodelta 1978.


title: Eksyssuo

text: Suomen vesistöaluejaossa Eksyssuo jakautuu Loimijoen kolmen sivujoen Niinijoen, Petäjoen ja Kuusjoen valuma-alueitten kesken.


title: Streets of SimCity

text: Streets of SimCity on Maxisin vuonna 1997 julkaistu ajo- ja ajoneuvotaistelupeli.


title: Streets of SimCity

text: Yksi pelin tärkeimmistä ominaisuuksista on se, että pelaaja voi ajaa missä tahansa kaupungissa, jonka on luonut SimCity 2000 -pelissä. Kuten SimCopter, peli on täysin kolmiulotteinen. Peli on yksi niistä harvoista, jotka Maxis julkaisi ilman Will Wrightia.


title: Streets of SimCity

text: Streets of SimCityn autot ovat muunnelmia oikeista automalleista; "Azzaroni" on Ferrari 250 ja "J57" Ford GT40. Peliin on myös tarjolla joitakin modifikaatioita.


title: Boerewors

text: Boerewors () on perinteinen, mausteinen makkara, joka on tehty jauhetusta naudanlihasta. "Boerewors" kuuluu olennaisena osana afrikaanerien grillijuhliin eli "braaivleisiin".


title: Boerewors

text: "Boerewors" tehdään nauhanlihasta, johon joskus sekoitetaan myös jauhettua porsasta tai lammasta tai molempia, ja se maustetaan korianterilla, mustapippurilla, muskottipähkinällä ja neilikalla. Makkara säilötään suolalla ja etikalla. Boerewors valmistetaan tavallisesti grillaamalla, mutta voidaan myös paistaa tai keittää.


title: Akustin Polska

text: Akustin Polska on Seppo Sillanpään studiolevy vuodelta 1989.


title: Total Drama Action

text: Total Drama Action on kanadalainen tosi-tv:tä parodioiva animaatiosarja, jonka on tuottanut Fresh TV ja luonut Jennifer Pertsch ja Tom McGillis. Sarjaa esitettiin alun perin Kanadassa vuoden 2009 aikana 26 jakson verran. Se on jatkoa edelliselle sarjalle Total Drama Islandille, jota pidetään myös Total Drama sarjan ensimmäisenä kautena. Sarjasta on tuotettu myös kolmaskausi Total Drama World Tour.


title: Total Drama Action

text: Edellisen sarjan tavoin Total Drama Action jatkaa tosi-tv:n parissa. Edellisen kilpailun voittanut Owen antaa voittorahat haasteeseen, jossa voittajalle palkintona on tällä kertaa miljoona dollaria. Rahat jäivät kuitenkin unholaan, kun kilpailu päättyi 15 osallistujan kanssa tasapeliin. Tämän myötä ohjelman isäntä Chris McLean järjesti toisen kilpailun 15 kilpailijan kesken. Kilpailijoiden käskettiin kahden päivän jälkeen saapumaan Torontoon hylättyyn elokuvastudion varastoon, jossa uusi kilpailu Total Drama Action saisi alkunsa. Sijainnin myötä insäntänä toimiva Chris kertoo kilpailijoille haasteiden olevan erinäisten elokuvalajien muodossa. Chrisin apuna on edellisen sarjan tavoin kokki Hatchet.


title: Aleksandr Gorbatšov

text: Aleksandr Valerjevitš Gorbatšov (, s. 7. lokakuuta 1986 Rostov-na-Donu, Venäjän SFNT, Neuvostoliitto) on venäläinen jalkapalloilija.


title: Aleksandr Gorbatšov

text: Gorbatšov siirtyi vuonna 2005 kotiseudultaan Valko-Venäjän pääkaupungin Minskin MTZ-RIPOon pelaten seurassa kaksi kautta. Tänä aikana hän pelasi muun muassa UEFA-cupin otteluita.


title: Aleksandr Gorbatšov

text: Kaudeksi 2008 Gorbatšov siirtyi Suomeen, jossa hän pelasi Kakkosen lappeenrantalaisessa Rakuunoissa. Elokuussa 2008 Gorbatšov siirtyi vahvistamaan Ykkösen AC Oulua, joka hankki hänet loppukaudeksi puolustuksen loukkaantumiskierteen vuoksi. Loppukauden pelejä AC Oulun joukkueessa tuli kaikkiaan kuusi.


title: Aleksandr Gorbatšov

text: Kaudeksi 2009 Gorbatšov palasi kotiseuraansa SKA Rostoviin.


title: Dan Petronijevic

text: Daniel Petronijevic (s. 28. marraskuuta 1981 Scarborough, Ontario) on kanadalainen näyttelijä, joka tunnetaan televisiosarjasta "Playmakers".


title: Dan Petronijevic

text: Petronijevic aloitti näyttelemisen 12-vuotiaana televisioelokuvan To Save the Children myötä. Sittemmin hän on esiintynyt enimmäkseen draama ja komedia-aiheisissa elokuvissa ja televisiosarjoissa, kuten Pelottaako?, Hidden in America, Dangerous Child, Throwing Stones ja American Pie Presents Beta House. Petronijevic on tehnyt myös äänirooleja animaatioihin "Braceface", "Moville Mysteries", "6teen", "Di-Gata Defenders" ja "Total Drama Island".


title: Clarence Mussehl

text: Clarence J. Mussehl (10. lokakuuta 1894 Fort Atkinson, Wisconsin, Yhdysvallat - 8. marraskuuta 1978 Madison, Wisconsin) oli yhdysvaltalainen sahansoittaja, musiikkikäyttöön tarkoitettujen sahojen kehittäjä ja valmistaja sekä Musicalsaw Co. -yhtiön perustaja.


title: Clarence Mussehl

text: Clarence Mussehl alkoi kehittää musiikkisahojen valmistusta vuonna 1919. Hän alkoi käyttää erikoisvalmisteista terästä, joka antoi sahalle joustavamman rakenteen, kantavamman äänen ja vibraton. Hän kokeili sahoihin ohuempia teräslaatuja ja kykeni lopulta tuottamaan sahan, jolla voitiin tuottaa 16-20 kokosävelaskelta. Hänen yhtiönsä alkoi myydä pelkästään musiikkikäyttöön tarkoitettuja sahoja vuonna 1921. Parhaimmillaan yhtiön vuosituotanto ylsi 25 000:een instrumenttiin.


title: Clarence Mussehl

text: Clarence Mussehlin ja Marion Westphalin levytykset "Wild Irish Rose" ja "Swannee River" vuodelta 1929


title: Galen Marek

text: Galen Marek (koodinimi Starkiller) on käsikirjoittaja Hayden Blackmanin ja elokuvaohjaaja George Lucasin luoma kuvitteellinen hahmo, joka esiintyy "" -pelisarjassa. Galen Marek on yksi Darth Vaderin monista sith-oppilaista.


title: Galen Marek

text: Galen Marek syntyi Kashyyykilla noin 20 vuotta ennen Yavinin taistelua. Darth Vader teki hyökkäyksen planeetalle, missä hän tappoi Galenin isän Kento Marekin, vei Galen Marekin pois ja teki tästä oppipoikansa. Vader kulutti vuosia kouluttaessaan tätä nuorta oppilastaan salassa, piilossa jopa mestariltaan Palpatinelta. Kun Vader sai tämän koulutuksen loppuun, hän käski oppilastaan hoitamaan murhasarjoja ja tuhoamaan vihollisiaan. Lopulta hän käski oppilastaan tappamaan Jedimestari Rahm Kotan. Vader toivoi tämän varmistavan häntä valmiiksi kaatamaan Palpatine.


title: Galen Marek

text: Tällä tehtävällä Vader hankki nuoren kadetin, Juno Eclipsen, ohjaamaan oppilaansa avaruusalusta, "Rogue Shadow'ta". Joidenkin aikojen päästä Vaderin oppipoika ja Juno Eclipse rakastuivat.


title: Galen Marek

text: Oppipojalla oli telekineettisiä kykyjä ja hän osasi käyttää salamointivoimaa. Kahden sääntö esti hänen pääsynsä viralliseksi sith-oppilaaksi, sillä hänen mestarinsa oli siinä asemassa. Tämän takia Vaderin oppilas ei oikeastaan ollut muuta kuin musta jedi. Hänen koko olemassaolonsa oppilaana oli salainen, joten hän teki työnsä matalalla profiililla. Hän joutui jopa tappamaan muutamia Imperiumin iskujoukkoja, koska nämä näkivät hänet. Marekille selvisi lopulta, ettei Vader aikonut pettää mestariaan Marekin kanssa, ja lopulta hän kääntyi takaisin jediksi. Galen päätti lähteä pelastamaan senaattorit ja Kotan Kuolemantähdeltä, mutta sai surmansa taistellessaan Keisaria vastaan. Puoli vuotta myöhemmin hänestä tehtiin klooni.


title: Galen Marek

text: Vaderin salainen oppipoika oli niin vahva Voimassa, että hän kykeni työntämään kokonaisen tähtituhoojan taivaalta kohti planeettaa. Hän oli myös erittäin taitava käyttämään pimeän puolen voimia, kuten salamointivoimaa, työntövoimaa ja muita vaarallisia sithien voimia. Hänen klooninsa oli kaksi kertaa voimakkaampi.


title: Galen Marek

text: Vaderin salainen oppipoika käytti erilaisia valosapeleita. Vaderin oppilaana hän käytti punaista valosapelia. Kotan oppilaana hän käytti sinistä valosapelia. Epävirallisen tarinan mukaan hänestä tuli sithlordi ja hän alkoi käyttää punaista valosapelia. Oppipojan kloonilla oli kaksi sinistä valosapelia.


title: Hostinsara

text: Hostinsara ("Carex hostiana", syn. "C. hornschuchiana") on suurimmassa osassa Eurooppaa tavattava lettosoiden sarakasvilaji. Suomessa lajia kasvaa ainoastaan Ahvenanmaalla. Hostinsara on määritelty Suomessa uhanalaiseksi lajiksi.


title: Hostinsara

text: Hostinsara on löyhästi mätästävä tai yksittäisversoinen ja kasvaa 15–50 cm korkeaksi. Juurakko on suikerteleva. Sen varret ovat pystyjä, hoikkia ja varsien tyvitupet vaaleanruskeita. Vaalean- tai harmahtavanvihreät lehdet ovat vartta lyhyempiä, 2–5 mm leveitä ja litteitä. Alimman tähkän kapea tukilehti on tähkäänsä pidempi. Hedetähkä on selväperäinen. Emitähkiä on 1–3 kappaletta ja ne ovat tavallisesti pitkävälisiä, munanmuotoisia ja etenkin alin emitähkä pitkäperäinen. Ruskeat tähkäsuomut ovat suippoja, odattomia, ja leveälti kalvolaitaisia. Munanmuotoiset pullakot ovat sirottavia, pitkäsuippuisia ja selväsuonisia. Väriltään ne ovat himmeän kellan- tai ruskeanvihreitä, suuota on pitkä, suora, karhea ja syvään lovikärkinen. Hostinsara kukkii kesäkuussa.


title: Hostinsara

text: Muista Suomessa tavattavista saralajeista hostinsara muistuttaa eniten välisaraa ("C. distans").


title: Hostinsara

text: Hostinsara kuuluu hankalasti määriteltävään keltasarojen ryhmään, jonka lajit risteytyvät hyvin herkästi keskenään. Suomessa tähän ryhmään kuuluvat hostinsaran lisäksi keltasara ("C. flava"), etelännokkasara ("C. lepidocarpa" subsp. "lepidocarpa"), kuusamonnokkasara ("C. lepidocarpa" subsp. "jemtlandica"), lännenhernesara ("C. demissa") ja hernesara ("C. viridula"). Risteymiä tavataan hyvin usein lajien yhteisillä kasvupaikoilla.


title: Hostinsara

text: Hostinsaralla voi esiintyä harvinaista hostinsarannoki ("Anthracoidea hostianae") -nokisientä.


title: Hostinsara

text: Hostinsaraa tavataan suurimmassa osassa Eurooppaa pohjois-, etelä- ja itälaitoja lukuun ottamatta. Euroopan ulkopuolella lajia tavataan ainoastaan Kanadassa ja Turkissa. Suomessa hostinsaraa kasvaa nykyään ainoastaan Ahvenanmaalla, jossa se yhä on luonnontilaisilla lettosoilla jopa yleinen. Runsaimmat esiintymät ovat Eckerön, Hammarlandin ja Jomalan kunnissa. Manner-Suomesta lajia ei nykyään tunneta, mutta lajista on tiedossa muutama havainto 1800-luvulta Varsinais-Suomesta, Keski-Pohjanmaalta sekä Länsi-Lapista Tornionjokilaaksosta.


title: Hostinsara

text: Hostinsaraa kasvaa lettosoilla, kosteilla niityillä ja joskus myös merenrannoilla. Laji on kalkinvaatija. Suurin uhka hostinsaralle on soiden ojitus ja pellonraivaus. Niittyjen umpeenkasvu perinteisen laidunnuksen loputtua uhkaa lajin kasvupaikkoja niityillä.


Tämä on Luettelo Brasilian osavaltioiden lipuista.


title: Lausannen julistus

text: Lausannen julistus on vuonna 1974 annettu kristillinen julistus. Heinäkuussa 1974 Sveitsin Lausannessa kokoontui noin 2300 osanottajaa jotka edustivat laajaa joukkoa erilaisia kristillisiä kirkkoja ja yhteisöjä yli 150 maasta. Lausannen konferenssin osanottajat tuottivat ja julkistivat Lausannen julistuksen, jonka tarkoituksena on kuvata kristinuskon perusteesejä. Lausannen kokouksen tunnetuimpia vetäjiä olivat John Stott ja Billy Graham. Kokoontumisesta sai alkunsa myös kansainvälinen Lausannen liike.


title: Lausannen julistus

text: Lausannen julistuksen pääkohdat käsittelevät seuraavia aiheita:


title: Lotte Haidegger

text: Charlotte Elisabeth "Lotte" Haidegger (s. 15. kesäkuuta 1925) on entinen itävaltalainen yleisurheilija, joka menestyi parhaiten kiekonheitossa.


title: Lotte Haidegger

text: Haidegger sijoittui kiekonheitossa viidenneksi sekä Lontoon 1948 olympialaisissa tuloksella 38,81 m että Helsingin 1952 olympialaisissa tuloksella 43,49 m. Brysselin EM-kilpailuissa 1950 hän sijoittui kahdeksanneksi tuloksella 37,40 m.


title: Lotte Haidegger

text: Haidegger voitti Itävallan mestaruuden kuulantyönnössä vuonna 1946, viisiottelussa vuonna 1951 sekä kiekonheitossa vuosina 1951–1952. Hän paransi Itävallan ennätystä kiekonheitossa kahdeksan kertaa vuosina 1947–1952.


title: Sirkan koulu

text: Sirkan koulu on Kittilässä Sirkan kylässä sijaitseva peruskoulu. Koulussa on kuusi luokkatilaa, pienryhmätila, liikuntasali ja ruokala. Koulurakennuksen, joka valmistui vuonna 2002, on suunnitellut Kari Poskiparta. Koulussa on luokat 1-6, ja siellä on noin satakolmekymmentä oppilasta.


title: Karel Schoeman

text: Karel Schoeman (26. lokakuuta 1939 Trompsburg – 1. toukokuuta 2017 Bloemfontein) oli eteläafrikkalainen afrikaansinkielinen kirjailija.


title: Huhmassuo

text: Huhmassuo on suo Someron Vilukselan kylässä Ypäjän rajalla. 81 hehtaarin laajuinen suo on suotyypiltään mäntyräme ja kuuluu yhdessä Loimaan puolella sijaitsevan Eksyssuon kanssa Natura 2000 -ohjelmaan. Suon keskellä on vanhaa metsää kasvava saareke. Suohon rajoittuu lännessä Piilikankaan harjumuodostuma ja koillisessa sen jatkeena oleva Soukanseljän harju. Harjualueita lukuun ottamatta suon reunat ovat lähes kauttaaltaan ojitetut.


title: Etelä-Afrikan maatilahyökkäykset

text: Etelä-Afrikan maatilahyökkäykset ovat eteläafrikkalaisiin maanviljelijöihin kohdistuneita väkivaltaisia hyökkäyksiä. Suurin osa hyökkäysten kohteiksi joutuneista on valkoisia maanviljelijöitä, ja heihin kohdistuneilla hyökkäyksillä on esitetty olevan ainakin osittain rasistiset motiivit. Maatilahyökkäysten määrä kasvoi vuosina 1991–2001 mutta on sittemmin tasaantunut tai kääntynyt laskuun. Hyökkäyksissä on kuollut vuoden 2009 loppuun mennessä arviolta 2 500–3 000 henkilöä. Maanomistusolot ovat Etelä-Afrikassa vinoutuneet, sillä mustien hallussa on vain neljä prosenttia maasta, vaikka heitä on koko väestöstä 75 prosenttia.


title: Etelä-Afrikan maatilahyökkäykset

text: Termi "maatilahyökkäys" ei ole rikosnimike itsessään, vaan se voi tarkoittaa useita eri rikoksia, jotka on tehty maanviljelijöitä vastaan maatiloilla. Etelä-Afrikan poliisin mukaan maatilahyökkäyksiin lasketaan mukaan myös maatilojen sisäiset rikokset, kuten esimerkiksi työpaikkaväkivalta. Joidenkin näkemysten mukaan maatilahyökkäyksiksi tulisi laskea vain kuolemaan johtaneet tapaukset. Myös termiä itsessään on kritisoitu, sillä esimerkiksi Human Rights Watchin mukaan siitä saa sen väärän käsityksen, että teot olisivat sotilaallisia tai terroristien toteuttamia.


title: Etelä-Afrikan maatilahyökkäykset

text: Etelä-Afrikan oikeusministeriön vuonna 2001 asettaman komitean vuonna 2003 julkaiseman tutkimuksen mukaan suurimmalla osalla tapauksista ei ollut minkäänlaisia poliittisia vaikuttimia eikä taustalta myöskään ollut löydettävissä minkäänlaista organisoitunutta rikollisuutta, joitain maanvaltaustapauksia lukuun ottamatta. Komitean raportin julkaisemisen aikaan 60 % näiden rikosten uhreista oli valkoisia, mutta mustien osuus oli kasvussa. Valkoisilla oli tosin suurempi riski tulla vahingoitetuksi tai tapetuksi kuin mustilla. Komitean raportin mukaan tälle erolle ei kuitenkaan ollut löydettävissä yleistä rasistista syytä. Selvityksen mukaan tyypillinen maatilahyökkäyksen tekijä oli musta työtön nuori, joka oli lähtöisin kaupunkialueelta.


title: Etelä-Afrikan maatilahyökkäykset

text: Human Rights Watchin vuonna 2001 julkaiseman raportin mukaan väkivalta maatilallisia kohtaan on suurimmalta osalta välineellistä, ja sen tavoitteena on aseiden, rahan ja ajoneuvojen varastaminen. Syrjässä ja etäällä toisistaan olevat maatilat ovat rikollisille helppoja kohteita. Rikollisuus ei raportin mukaan ole yleisempää maaseuduilla kuin kaupungeissa. HRW:n mukaan valkoisten maatilallisten ja näiden palkkaamien turvallisuuspalveluiden väkivalta maatilojen työntekijöitä ja muita niiden alueella asuvia mustia kohtaan on myös mittava ongelma.Maaliskuussa 2018 Australian maahanmuutosta vastaava sisäministeri Peter Dutton ehdotti Etelä-Afrikan valkoisille maanviljelijöille turvapaikkaa Australiasta.


title: Etelä-Afrikan maatilahyökkäykset

text:
Elokuussa 2018 Yhdysvaltain presidentti Donald Trump kiinnitti asiaan huomiota ja sanoi käskeneenä ulkoministeri Mike Pompeon seuraamaan tarkasti Etelä-Afrikan maatilojen valtauksia, maatakavarikkoja ja maanviljelijöiden laajamittaista tappamista.
Valtapuolue ANC ja presidentti Cyril Ramaphosa olivat valmistelemassa perustuslain muutoksia, joilla maata voisi viedä omistajilta ilman korvauksia. Etelä-Afrikan maanviljelijät yrittivät epätoivoisesti myydä tilojaan ennen valtion suunnittelemia takavarikkoja.


title: Leijonamieli & Putkimiehet

text: Leijonamieli & Putkimiehet oli tamperelainen rap-yhtye, jonka muodostivat Leijonamieli (MC) sekä livebändinä toimiva Putkimiehet, joihin kuuluvat Jukka Kosunen, Tommy Fast, Aatu Mällinen, Ville Houttu ja Johannes Salomaa.


title: Leijonamieli & Putkimiehet

text: Leijonamieli & Putkimiehet perustettiin Tampereella vuonna 2004. Yhtye teki levytyssopimukset Plastinkan kanssa vuonna 2005. Ensimmäinen studioalbumi, "Lauluja sadepäivän varalle", julkaistiin 15. helmikuuta 2006. Yhtye oli tauolla vuodesta 2007 vuoteen 2009, jolloin ilmoitettiin uuden albumin, "Harmaan sävyjä", ilmestyvän vuonna 2010. Yhtye kuitenkin hajosi jo syksyllä 2009, jolloin levyn kappaleista vain neljä oli valmistunut.


title: Théodore-Pierre Bertin

text: Théodore Pierre Bertin (1751–1819) oli ranskalainen pikakirjoittaja ja kääntäjä, joka sovitti Samuel Taylorin englantilaisen pikakirjoitusjärjestelmän ranskan kielelle.


title: Théodore-Pierre Bertin

text:
Bertin opiskeli englannin kieltä ja toimi kääntäjänä. Englannissa käydessään hän tutustui pikakirjoitukseen, jolla oli siellä selvästi vahvempi asema kuin Ranskassa.
Vuonna 1792 Bertin julkaisi Taylorin järjestelmästä ranskankielisen version, johon hän oli tehnyt pieniä muutoksia. Järjestelmällä pystyttiin kirjoittamaan puhenopeudella, ja se voitti suosiossa aikaisemmin käytössä olleen Coulonin järjestelmän.


title: Lauluja sadepäivän varalle

text:
Lauluja sadepäivän varalle on tamperelaisen rap-yhtye Leijonamieli & Putkimiehet ensimmäinen studioalbumi, joka julkaistiin 15. helmikuuta 2006. Albumin julkaisi Plastinka -levy-yhtiö ja sen tuotti yhtye itse. Levyn tunnetuimmaksi kappaleeksi nousi singlenäkin julkaistu "Laulu sadepäivän varalle".
Findance.com


title: Lauluja sadepäivän varalle

text: Leijonamieli & Putkimiehet MySpacessa


title: Lauluja sadepäivän varalle

text: Leijonamieli & Putkimiehet Syvällä Pelissä -sivustolla


title: Clé Bennett

text: Clé Bennett (s. Toronto, Ontario) on kanadalainen näyttelijä, joka tunnetaan elokuvasta "Treed Murray". Hänellä on jamaikalaisia sukujuuria.


title: Clé Bennett

text: Bennett on näytellyt televisiossa vuodesta 1998 lähtien pääosin televisiosarjoissa ja muutamissa elokuvissa, kuten "Urban Legend – kauhutarinoita", "Odyssey 5", "", "The Line", "Hetkessä tähdeksi" ja "Tarkka-ampujat".


title: Clé Bennett

text: Hän on tehnyt myös äänirooleja animaatioihin "Total Drama Island", "Total Drama Action" ja "Razzberry Jazzberry Jam".


title: Utin rautatieasema

text: Utin rautatieasema () on rautatieliikennepaikka Kouvolan Utissa Karjalan radan varrella. Asema avattiin 11. syyskuuta 1870 Pietarin radan yhteydessä.


title: Utin rautatieasema

text: Utin ensimmäisen asemarakennuksen suunnitteli Knut Nylander III luokan aseman piirustusten mukaan. Liikennepaikka kuitenkin alennettiin IV luokkaan vuonna 1884. Asemarakennus tuhoutui tulipalossa vuonna 1920, ja sen tilalle valmistui uusi rakennus kaksi vuotta myöhemmin Kaipiaisten aseman pienentämisestä syntyneistä ylijäämätarpeista.


title: Utin rautatieasema

text: Utin asemalta etelään kulki kapearaiteinen Utin–Haukkasuon turverata, joka oli toiminnassa 1920-luvulta 1960-luvulle asti.


title: Utin rautatieasema

text: Aseman miehitys poistettiin 3. elokuuta 1973. Henkilöliikenne Uttiin lopetettiin 1. kesäkuuta 1975, joidenkin lähteiden mukaan vasta toukokuussa 1977. Henkilöliikenteessä asemaa käyttivät lähinnä Vekaranjärven varuskunnan varusmiehet. Sivuraiteet on jätetty paikoilleen Puolustusvoimien käyttöä varten. Ränsistynyt asemarakennus on toistaiseksi tyhjillään, mutta Ratahallintokeskuksen mukaan se tulisi kunnostaa. Keväällä 2016 Senaatti-kiinteistöt asetti asemarakennuksen ja sen ulkorakennukset julkiseen myyntiin.


title: Utin rautatieasema

text: Asemarakennuksen ympärillä on 1880–1920-luvuilta peräisin olevia puisia asuinrakennuksia ulkorakennuksineen ja kellareineen. Niiden ympäristössä kasvaa vanhan asemapuiston jäänteinä istutettuja lehmuksia, koivuja ja kuusia.


title: No Backups (Shades of Grey)

text: No Backups (Shades of Grey) on tamperelaisen rap-artisti Leijonamielen "Ringo Ruffsoul" -nimellä 4. joulukuuta 2009 internetissä julkaistu EP. EP julkaistiin ilmaiseksi, koska kaikki Leijonamieli & Putkimiehet -yhtyeen levyn taustoiksi tarkoitetut tiedostot olivat kadonneet Leijonamielen tietokoneelta, kun sitä oli päivitetty. Levyä ei ole miksattu.


title: Tatra T813

text: Tatra T813 oli tšekkoslovakialaisen Tatran valmistama raskas kuorma-auto. Se suunniteltiin seuraajaksi T141-mallille.


title: Tatra T813

text: Ensimmäinen prototyyppi autosta valmistui jo vuonna 1960. Se oli ensimmäinen bulldog-ohjaamolla ja myös ensimmäinen neljällä vetävällä akselilla varustettu Tatra. Auto perustui pitkälti T111:n ja T138:n komponentteihin valmistuskustannusten minimoimiseksi. Hyvin pian kuitenkin huomattiin että monet osat vaativat uudelleensuunnittelua.


title: Tatra T813

text: Voimanlähteenä autossa oli nelitahtinen, ilmajäähdytteinen V12-dieselmoottori mallinimeltään T930. Se oli kehitetty T138-mallissa käytetyn, Julius Mackerlen suunnitteleman V8-moottorin pohjalta kahdella sylinteriparilla jatkamalla. Jäähdytyspuhallin sijaitsi sylinteririvien välissä ja se sai voimansa kampiakselilta hammaspyöräparin välityksellä. Puhaltimessa oli nestemäinen termostaattikytkin, joka sääti puhaltimen kierrosnopeutta moottorin lämpötilan mukaan.


title: Tatra T813

text: Moottori oli varustettu kahdella 4,4 kW tehoisella käynnistysmoottorilla. Ratkaisu paransi kylmäkäynnistysominaisuuksia ja toimintavarmuutta.


title: Tatra T813

text: Kantavana rakenteena oli Tatralle tuttuun tapaan keskusputkirunko. Rungon modulaarisuus mahdollisti useita eri akselivälivaihtoehtoja. Jokaisella akselilla oli heilurityyppinen erillisjousitus ja tasauspyörästöjen lukot. Etu- ja taka-akselistojen välillä oli myös pitkittäistasaus, jonka niin ikään sai lukittua. Pyörien navoissa oli planeettavälitys, mikä mahdollisti suuren momentinsiirtokyvyn. Autosta suunniteltiin 4×4-, 6×6-, 8×8-vetoiset versiot. Nelivetoisissa malleissa oli edessä vääntösauvajousitus. Kuusi- ja kahdeksanpyörävetoisissa kaksi etummaista akselia olivat ohjaavia, ja niissä oli pitkittäiset, puolielliptiset lehtijouset. Kahdeksanvetoisen mallin takana oli telin kummankin akselin välille asetetut pitkittäiset puolielliptiset lehtijouset, neli- ja kuusipyörävetoisten taka-akselilla käytettiin lehtijousitusta. Joissain nelivetoisissa sovelluksissa käytettiin takana ilmajousitusta.


title: Tatra T813

text: 8×8-mallista tehtiin myös lyhyempää versiota (KOLOS) jossa keskimmäisten akselien väli oli 1 000 mm normaalia lyhyempi.